hotchpotch/miracl-hf-unified huggingface dataset:
ఇద్దరమ్మాయిలతో
పరమేశ్వరా ఆర్ట్స్ పతాకంపై పూరీ జగన్నాధ్ దర్శకత్వంలో బండ్ల గణేష్ నిర్మించిన సినిమా ఇద్దరమ్మాయిలతో. అల్లు అర్జున్, అమలా పాల్, కేథరీన్ థెరీసా ముఖ్యపాత్రలు పోషిస్తున్న ఈ సినిమాకి దేవి శ్రీ ప్రసాద్ సంగీతాన్ని అందించారు. ఈ సినిమా ప్రపంచవ్యాప్తంగా 31 మే, 2013న విడుదలౌతున్నది.
గమనిక : ఈ సినిమా యొక్క కథ నాన్-లీనియర్ విధానంలో నడుస్తుంది. కానీ కొన్ని కారణాల వల్ల ఈ కథ లీనియర్ విధానంలో ఇక్కడ రాయబడింది. దయచేసి గమనించగలరు.
ఇటలీకి ఫిడేల్ బ్రహ్మ (కన్నెగంటి బ్రహ్మానందం) దగ్గర వయొలిన్ నేర్చుకోవాలని వచ్చిన కోమలి (అమలా పాల్) అక్కడ సంజు రెడ్డి (అల్లు అర్జున్) అనే ఒక స్ట్రీట్ పర్ఫార్మరుతో ప్రేమలో పడుతుంది. ఒకరోజు తనకు తెలియకుండానే ఒక ఘోరమైన హత్యను తన కెమేరాలో షూట్ చేస్తుంది. ఆ డాన్ (షావర్ అలీ) మనుషుల నుంచి కోమలిని సంజు ఒకసారి కాపాడుతాడు. తమ ఇద్దరి కుటుంబాలు వాళ్ళ పెళ్ళికి ఒప్పుకున్నాక కోమలిని ఆ డాన్ తమ్ముడు కిడ్నాప్ చేస్తాడు. సంజు ఆ ప్రదేశానికి చేరుకున్న వెంటనే తన కళ్ళ ముందే కోమలిని కత్తితో పొడుస్తాడు ఆ డాన్ తమ్ముడు (పెనుమత్స సుబ్బరాజు). అందరినీ ఎదిరించి ఆ డాన్ తమ్ముడిని తీవ్రంగా గాయపరిచి, సంజు కోమలిని హాస్పిటల్లో చేరుస్తాడు. అక్కడికి వారిద్దరి తల్లిదండ్రులు చేరుకుంటారు. సంజు తండ్రి (నాజర్) తన స్నేహితుడైన సెంట్రల్ మినిస్టరు (రావు రమేష్)కి ఈ విషయాన్ని చెప్తాడు. కానీ ఆ సెంట్రల్ మినిస్టర్ కాజేసిన వెయ్యి కోట్లను స్విస్ బ్యాంకులో వెయ్యడానికి నిరాకరించినందువల్లే ఆ దేశం యొక్క అంబాసిడరు (డేమియన్ మవిస్)ను ఆ డాన్ ద్వారా చంపించాడని, అదే కోమలి షూట్ చేసిందని సంజు తండ్రికి తెలియదు. సెంట్రల్ మినిస్టర్ నుంచి ఫోన్ అందుకున్న ఆ డాన్ హాస్పిటలుకి వెళ్ళి సంజుని కత్తితో దారుణంగా గాయపరిచి, వారిద్దరి తల్లిదండ్రులనూ చంపి, ఆ కెమెరాను తీసుకుని వెళ్ళిపోతాడు. నాటి నుంచి ఆ డాన్ పై విపరీతమైన పగతో రగులుతున్న సంజు ఎన్ని సార్లు ప్రయత్నించినా ఆ డాన్ ప్రాణాలు తీయలేకపోతుంటాడు.
ఇంతలో సంజుకి ఆ డాన్ పై పగతీర్చుకునేందుకో అవకాశం దక్కుతుంది. సెంట్రల్ మినిస్టర్ కూతురు ఆకాంక్ష (కేథరీన్ థెరీసా) ఇటలీకి సైకాలజీ కోర్సుకు వస్తుంది. తను కోమలి ఉన్న ఇంట్లో దిగబోతుందని తెలిసి, అక్కడ ఒక డైరీని వదిలి వెళ్తాడు సంజు. అందులో వాళ్ళ పెద్దలు వారి పెళ్ళికి ఒప్పుకున్నరని రాసి ముగించేస్తాడు. ఆ ఇంట్లో దిగిన ఆకాంక్ష ఆ డైరీ చదివి, సంజు కోమలిలపై ఆసక్తిని పెంచుకుంటుంది. డైరీ పూర్తయ్యాక సంజుని కోమలి గురించి అడిగితే సంజు కోమలి చనిపోయిందని చెప్తాడు. మెల్లగా ఆకాంక్షను ట్రాప్ చేసి వారిద్దరూ కలిసి దిగిన ఫొటోలను ఆ డాన్ కి పంపిస్తాడు సంజు. తను పెళ్ళిచేసుకోబోయే అమ్మాయి తనని చంపాలనుకునే వాడితో తిరుగుతోందని తెలిసి ఆ డాన్ రగిలిపోతాడు. ఇంతలో ఆకాంక్ష తండ్రి పంపిన గూండాలతో ఫైట్ చేస్తూ ఆకాంక్షకి నిజాన్ని చెప్పేస్తాడు. చివరికి ఆ డాన్ మరియూ తన తమ్ముడి ప్రాణాలను తీసేస్తాడు సంజు. సంజు కోమలిలతో మీరిద్దరూ విడిపోయాక నేను తిరిగి వస్తానని చెప్పి ఆకాంక్ష వెళ్ళిపోవడంతో సినిమా ముగుస్తుంది.దేవి శ్రీ ప్రసాద్ ఈ సినిమాకి సంగీతాన్ని అందించారు. పూరీ జగన్నాధ్ సినిమాకి సంగీతం అందించడం దేవి శ్రీకి ఇది తొలి సారి. ఆదిత్య మ్యూజిక్ లేబెల్ ద్వారా శిల్పకళా వేదికలో ఈ సిన్మా పాటలను ఏప్రిల్ 28, 2013న విడుదల చేసారు. ఈ సినిమా పాటలు ప్రజలచే విశేషంగా ఆదరించబడ్డాయి.
కడలి (సినిమా)
కడలి 2013, జనవరి 29 న విడుదలైన తెలుగు అనువాద చిత్రం. ప్రముఖ నటుడు కార్తీక్ కుమారుడు గౌతం మరియు ప్రముఖ నటి రాధ కుమార్తె తులసీ నాయర్ నాయకా, నాయికలుగా నటించగా , మణిరత్నం దర్శకత్వం వహించారు.
పోలీస్
పోలీస్ అనగా రక్షకభటుడు.
పట్టు
పట్టు అనే పదానికి చేపట్టు మరియు సిల్క్ అనే అర్ధాలున్నాయి.
చమ్మక్ చల్లో
చమ్మక్ చల్లో 2013, ఫిబ్రవరి 15 న విడుదలదైన తెలుగు చిత్రం.
కిశోర్ (అవసరాల శ్రీనివాస్) మంచి సినిమా తీయడానికి ప్రయత్నిస్తుంటాడు. అధ్యాపకుడు అప్పారావు (సయాజీ షిండే) వినిపించిన ఒక ప్రేమ కథ అతడిని ఆకట్టుకొంటుంది. తన శిష్యులైన శ్యాం (వరుణ్ సందేశ్) మరియు అన్‍షు (సంచితా పడుకొనే) ప్రేమకథే ఆ కథ. వీరిద్దరికి వివాహ నిశ్చితార్థం కూడా జరిగిపోతుంది. తర్వాత శ్యాం ఉద్యోగంలో భాగంగా బెంగులూరు వెళ్తాడు. అక్కడ అతనికి సునయన (కేథరీన్) పరిచయమౌతుంది. ఆమె పట్ల శ్యాం ఆకర్షణ పెంచుకుంటాడు. చివరికి ఎవరిని పెళ్ళి చేసుకుంటాడనేది ముగింపు.
అమలా పాల్
అమలా పాల్ కేరళకు చెందిన సినీ నటి. తెలుగు, తమిళం, కన్నడ మరియు మలయాళ చిత్రాలలో నటించింది.
ఈమె అసలు పేరు అనఖ . కేరళ లోని ఎర్నాకుళంలో మలయాళ క్రైస్తవ కుటుంబంలో జన్మించింది. వీరి కుటుంబము కేరళ లోని కొచ్చిలో స్థిరపడింది. తండ్రి వర్గీస్ పాల్, కేంద్రప్రభుత్వ ఉద్యోగి. తల్లి అన్నీస్ పాల్ గృహిణి. ఈమెకు ఒక అన్నయ్య ఉన్నాడు. విద్యాభ్యాసాన్ని కోచిలో పూర్తిచేసింది.
2009 లో ఇంటర్ అయిపోయిన తర్వాత ఇంజనీరింగ్ లో ప్రవేశానికై ఒక సంవత్సరము విరామము తీసుకొంది. ఈ సమయంలో ఈవిడ చాయాచిత్రాలు చూసిని ప్రముఖ మలయాళ దర్శకుడు లాల్ జోస్ తన చిత్రం నీల తామర లో ఒక చిన్న పాత్రకు ఈమెను ఎంచుకున్నాడు. ఆచిత్రం విజయవంతము కానప్పటికి, అందులో ఈవిడ నటన విమర్శకుల ప్రశంసలు అందుకొంది. తరువాత తమిళ హాస్యచిత్రం వికడకవి లో ఒక పాత్రను పోషించింది. ఈ చిత్ర విడుదల బాగా ఆలస్యంగా జరిగి, ఈవిడ 6 వ చిత్రంగా విడుదలయ్యింది. ఈమధ్యలో వీర శేకరన్ మరియు సింధు సామవేళి అనే తమిళ చిత్రాలలో నటించింది. సామి దర్శకత్వంలో వచ్చిన సింధు సామవేళిలో ఈమె పోషించిన సుందరి పాత్ర వివాదాలను సృష్టించింది. ఇందులో మావగారితో అక్రమ సంబంధాన్ని కొనసాగీచే కోడలి పాత్రలో నటించింది. తరువాత మైనా చిత్రంలో నటించింది. ఈ చిత్ర ఘనవిజయంతో అవకాశాలు వెల్లువెత్తాయి.
వరుణ్ సందేశ్
వరుణ్ సందేశ్ ఒక తెలుగు నటుడు. పూర్వీకులది ఆంధ్రప్రదేశ్ అయినప్పటికి అమెరికాలో స్థిరపడ్డారు.
ఒడిషాలోని రాయగడలో జన్మించాడు. తరువాత వీరి కుటుంబం హైదరాబాద్ మారడంతో అక్కడ నాలుగేళ్ళు ఉన్నాడు. తర్వాత అమెరికా వెళ్ళి పోయాడు. విద్యాభ్యాసమంతా అమెరికా లోనే జరిగింది. హ్యాపీడేస్ చిత్రం కోసం శేఖర్ కమ్ముల నిర్వహించిన నటనా పోటీలలో పాల్గొని ఆ చిత్రంలో చందు పాత్రను పోషించాడు. ఆచిత్ర విజయంతో వరుస అవకాశాలు చేజిక్కించుకొని నటునిగా స్థిరపడ్డాడు. హైదరాబాదుకు తన మకాం మార్చాడు.
ఇతను ప్రముఖ రచయిత జీడిగుంట శ్రీరామచంద్రమూర్తి మనవడు. ఇతని బాబాయి జీడిగుంట శ్రీధర్ పేరుగల నటుడు.. వీరి కుటుంబంలో తల్లి గృహిణి, తండ్రి ఐ.బి.ఎంలో ఉద్యోగి. చెల్లెలు వీణా సాహితీ అలా మొదలైంది చిత్రానికి సాహిత్యాన్ని సమకూర్చింది.. తన సహనటి శ్రద్దా దాస్తో కొన్నాళ్ళు సహజీవనం చేశాడు.
వెబ్ సిరీస్
యుప్ టివి వారి నిర్మించిన హే కృష్ణ అనే వెబ్ సిరీస్‌లో కషిష్ వొహ్రా సరసన నటించారు.
శ్రీకాంత్ అడ్డాల
శ్రీకాంత్ అడ్డాల ప్రముఖ తెలుగు దర్శకుడు. కొత్త బంగారు లోకం, సీతమ్మ వాకిట్లో సిరిమల్లె చెట్టు, బ్రహ్మోత్సవం ఇతను దర్శకత్వం వహించిన సినిమాలు.
శ్రీకాంత్ స్వస్థలం పశ్చిమగోదావరి జిల్లా, రేలంగి గ్రామం. 
దర్శకుడు కాకమునుపు పలు చిత్రాలకు సహాయ దర్శకుడిగా పనిచేసాడు. ఆర్య 2, బొమ్మరిల్లు వాటిలో కొన్ని. ఇతని పనితీరు నచ్చిన ప్రముఖ నిర్మాత దిల్ రాజు ఇతనికి మొదటి అవకాశం ఇచ్చాడు.
భారతదేశ నకలు హక్కుల చట్టం
నకలుహక్కు చట్టం 1957 (Act No. 14 of 1957) భారతదేశంలో నకలహక్కుల విషయంలో చట్టాలు మరియు సంబంధిత సూత్రాలను నిర్ణయిస్తుంది. ఇది యునైటెడ్ కింగ్డమ్ కాపీరైటు యాక్ట్ 1956 పై ఆధారపడింది. దీనికి పూర్వం నకలుహక్కు చట్టం 1914 అమలులో వుండేది. అది ప్రధానంగా బ్రిటీషు కాపీరైటు యాక్ట్ 1911 ను భారతదేశానికి అన్వయించడం వలన ఏర్పడింది.
ఈ చట్టం అంతర్జాతీయ పద్ధతులు మరియు ఒప్పందాలకు అనుగుణంగా ఉంది. 1886 బెర్నే సమావేశం (1971 పారిస్ లో మార్చినట్లుగా),1951 సార్వత్రిక కాపీరైటు సమావేశం మరియు 1995 మేధాఆస్తి హక్కుల వ్యాపార విషయాలపై ఒప్పందాలకు (ట్రిప్స్) (Trade Related Aspects of Intellectual Property Rights (TRIPS) Agreement ) భారతదేశం సభ్యదేశంగా పాల్గొంది. 1961 రోమ్ సమావేశంలో పాల్గొనకపోయినప్పటికి, విపో కాపీహక్కుల ఒప్పందం (WIPO Copyrights Treaty (WCT) ) మరియు విపో రికార్డులు మరియు ప్రదర్శనల ఒప్పందం (WPPT) లకు అనుగుణంగా ఉంది.
భారత ప్రభుత్వ కృతులు కొన్ని పరిమితులకు లోబడి నకలు హక్కుల ఉల్లంఘన జరిగినట్లుగా పరిగణించబడవు.
శ్రద్ధా దాస్
శ్రద్ధా దాస్ భారతీయ సినీనటి. పలు తెలుగు చిత్రాలలో కూడా నటించింది.
ఈమె ముంబయిలో జన్మించింది. తండ్రి వ్యాపారవేత్త. తల్లి గృహిణి. వీరు పురూలియా నుండి ముంబై వచ్చి అక్కడే స్థిరపడ్డారు. శ్రద్ధ ముంబైలోనే తన విద్యాభ్యాసాన్ని పూర్తిచేసింది. ముంబై విశ్వవిద్యాలయము నుండి పాత్రికేయ రంగంలో డిగ్రీ పట్టా పొందింది.
ఫరీదా జలాల్
ఫరీదా జలాల్ ప్రముఖ భారతీయ సినీనటి. పలు సినిమాలు, టీవీ ధారావాహికలు మరియు నాటకాలలో నటించింది. ఈవిడ భర్త తబ్రెజ్ బర్మావర్ కూడా నటుడే. ఈయన 2003, సెప్టెంబరులో చనిపోయాడు.ఈ దంపతులకు ఒక కుమారుడు యాసీన్ ఉన్నాడు. ఫరీదా కథా నాయికగా విజయవంతం కానప్పటికి, సహాయనటిగా ఎంతో పేరుపొందింది.
లీలావతి గణితంలో వివిధ మానాలు
లీలావతి గణితంలో వివిధ ప్రాచీన మానాలను రెండవ ప్రకరణంలో ఈ విధంగా వివరించటం జరిగింది.
కొలతలు, తూనికలు, తదితర మానాలు గణితానికి ఆధారభూతమైనవి. ఇవి దేశ కాలాల్ని బట్టి మారుతూ ఉంటాయి. ఆ కాలంలో వివిధ ప్రాంతాలలో ప్రచారంలో ఉన్న వేర్వేరు మానాల్ని లీలావతి గణితంలో వివరించటం జరిగింది. ముందుగా ద్రవ్యమానం. ఆనాడు చలామణిలో ఉన్న నాణాల సంగతి ఈ శ్లోకం తెలియజేస్తుంది.
12 అంచులతో, పొడవు, వెడల్పు, ఎత్తు ఒక్కొక్క హస్తం చొప్పున ఉంటే ఆయతనాన్ని ఒక ఘనహస్తం అంటారు. దీన్ని ధాన్యాదులు కొలిచేందుకు ఉపయోగిస్తారు. మగధ దేశంలో (యిప్పటి దక్షిణ బీహార్ ప్రాంతం) శాస్త్రోక్తంగా వాడుకలో ఉన్న ఈ కొలతకు " ఖారీ " అని పేరు.
అటవీ అమరవీరుల సంస్మరణ దినం
అటవీ అమరవీరుల సంస్మరణ దినం ప్రతి సంవత్సరం నవంబరు 10 న జరుపుకుంటారు.గంధపు చెక్కల స్మగ్లర్ వీరప్పన్ చేతిలో ప్రాణాలు కోల్పోయిన ఐఎఫ్‌ఎస్‌ (Indian Forest Service - IFS) అధికారి శ్రీనివాస్‌ స్మరణార్థం ప్రతి సంవత్సరం అమరవీరుల సంస్మరణ దినాన్ని నిర్వహిస్తున్నారు. అటవీ అధికారులు తమ ప్రాణాలను లెక్కచేయకుండా కలప స్మగర్లతో తీవ్ర వాదులతో పోరాటం చేసి, వారు చేసిన దాడులలో ప్రాణాలు కోల్పోయిన అటవీశాఖ అమరవీరుల అత్మకు శాంతి కలగాలని శ్రద్ధాంజలి ఘటిస్తూ వారి సేవలను ఈ రోజు గుర్తు చేసుకుంటారు. కొన్ని చోట్ల రక్తదాన శిబిరాలను ఏర్పాటు చేసి అటవీ అమరవీరుల త్యాగానికి గుర్తుగా అటవీ శాఖకు సంబంధించిన పలువురు రక్తదానం చేస్తారు.
ప్రతిఏటా నవంబరు 10న నెహ్రూ పార్కులో ఉన్న అమరవీరుల స్తూపం వద్ద సంస్మరణ దినోత్సవ సందర్భంగా అమరవీరులకు నివాళులర్పిస్తారు. ఈ కార్యక్రమానికి రాష్ట్ర అటవీశాఖ మంత్రి కూడా హాజరై కార్యక్రమానికి అధ్యక్షత వహించి నివాళులు అర్పిస్తారు. రాష్ట్ర అటవీశాఖ కార్యదర్శి, జూపార్క్ సంచాలకులు కూడా డినికి హాజరౌతారు. రక్తదాన శిభిరం కూడా ఏర్పాటు చేస్తారు. ఇప్పటివరకు 3 దశాబ్దాలలో దాదాపు 30 మంది అటవీ అధికారులు విధి నిర్వహణలో ప్రాణాలు కోల్పోయారు. అధికమంది కలప స్మగ్లింగ్ కాంట్రాక్తర్ల చేతిలో అమరులైననూ కొందరు వన్యప్రాణుల బారి నుంచి మరికొందరు నక్సలైట్ల దాడులతో ప్రాణాలు వదిలారు.
నవంబరు 10న రాష్ట్ర రాజధానిలో జరిపేవిధంగానే ప్రతి జిల్లా కేంద్రాలలో కూడా అటవీ అమరవీరుల దినోత్సవాలను నిర్వహిస్తారు. జిల్లాస్థాయి అధికారులు, మంత్రులు, ప్రజాప్రతినిధులు ఈ కార్యక్రమానికి హాజరై జిల్లా అటవీప్రాంతాలలో అమరులైన అటవీ అధికారులకు నివాళులు అర్పిస్తారు. మనరాష్ట్రంలో ఖమ్మం జిల్లాలో అధికంగా అడవులున్నందున స్మగ్లర్ల దాడులు కూడా ఈ జిల్లాలో అధికంగా ఉంటాయి. కడపలో ఎర్రచందనం అక్రమరవాణా చేసే కాంట్రాక్టర్ల దాడుల వల్ల కూడా అటవీ శాఖ అధికార్ల మరణం అధికంగా ఉంటుంది.
విధి నిర్వహణలో ఉన్నప్పుడు అటవీ అధికారులు అనేకకారణాలతో అమరులవుతున్నారు.
మూడు దశాబ్దాల నుంచి సరాసరిన ఒక్కో అధికారి మరణం పొందడంతో పాటు అనేక మంది గాయాలబారిన పడుతున్నారు. దీనిపై ప్రభుత్వం తగు చర్యలు కూడా తీసుకుంది. 2010లో హైదరాబాదులోని జూపార్కులో జరిగిన అటవీ అధికారుల సంస్మరణ దినీత్సంలో రాష్ట్ర అటవీ మంత్రి మాట్లాడుతూ అడవులలో పర్యవేక్షించే అధికారులకు రైఫిళ్ళు సరఫరా చేస్తామని ప్రకటించారు. దట్టమైన అరణ్యాలలో సీసీ కెమరాలు ఉంచడం కూడా జరిగింది. దీనివల్ల అధికారులు కార్యాలయంలో ఉంటూ అడవులలో జరుగుతున్నది పర్యవేక్షించవచ్చు. స్మగ్లర్లు ఉన్నట్లు తెలిస్తే ఆయుధాలు, బలగాలతో వెళ్ళవచ్చు. దీనివల్ల మరణాలు తగ్గుతాయి.
బాలెంత
స్త్రీ శిశువుకు జన్మనిచ్చిన తరువాత 21రోజుల నుంచి 29 రోజుల పాటు కొంత బలహీనంగా ఉంటుంది. ఈ సమయంలో ఆమెను బాలింత లేదా బాలెంతగా వ్యవహరిస్తారు.
ప్రసవం అయిన 14 రోజుల లోపు 100.4 0 F కంటే ఎక్కువ జ్వరం ఏ కారణం చేత వచ్చినా దానిని బాలెంత జ్వరం (Puerperal fever) అంటారు. ఇది సామాన్యంగా ఇన్ఫెక్షన్ మూలంగా వస్తుంది.
బాలింతలలో వాతం, ఒంటి నొప్పులు సాధారణంగా సంభవిస్తూంటాయి. వీటికి సింధువార (వావిలి) ఆకు చికిత్సగా పనిచేస్తుంది.
ఇంగువకి రోగనిరోధకశక్తి ఎక్కువ. గర్భనిరోధకంగా ఇది వాడుకలో ఉండేది. రుతుసమస్యల్ని తగ్గిస్తుంది. ఇందువల్లనే బాలింతలకు ఇచ్చే ఆహారంలో ఇంగువ ముఖ్యమైన పదార్థం.
తెలుగువారి సంపూర్ణ పెద్దబాలశిక్ష - గ్రంథకర్త : గాజుల సత్యనారాయణ
పైకప్పు పంఖా
ఇంటి పై కప్పు లోపలి భాగంన గాలి కొరకు బిగించబడిన సాధనమునే పైకప్పు పంఖా లేదా సీలింగ్ ఫ్యాన్ అంటారు. దీనిని సాధారణంగా గది మధ్య భాగంలో బిగిస్తారు. ఫ్యాన్ కు మధ్య భాగంన ఉన్న ఇరుసుకు రెక్కలు బిగించబడి ఉంటాయి. పంఖా లోపల ఉన్న విద్యుత్ యంత్రానికి విద్యుచ్ఛక్తిని అందిచడం ద్వారా పంఖాకు బిగించిబడిన రెక్కలు గిర్రున తిరగడం వలన గది మొత్తం గాలిని విస్తరింప జేస్తుంది. ముఖ్యంగా పైకప్పు పంఖాకు మూడు నుంచి ఐదు రెక్కలు బిగించబడి ఉంటాయి.
పైకప్పు పంఖాలో విద్యుచ్చక్తి యాంత్రిక శక్తిగా మారుతుంది. ఇది శక్తి నిత్యత్వ నియమం ప్రకారం ఒక శక్తి వేరొక శక్తి లోనికి మార్చబడుతుంది. ఇది విద్యుచ్చక్తి ఆధారంగా పనిచేస్తుంది. ఇది ఒక గది పైకప్పు నుండి వ్రేలాడ దీయబడి ఉంటుంది. దీనినందు మధ్య భాగంలో విద్యుత్ మోటారు ఉంటుంది. ఈ మోటారు చుట్టూ గల స్వేచ్ఛగా తిరిగే చక్రమునకు కొంచెం కోణంలో వంచబడిన రెక్కలు బింగింపబడి ఉంటాయి. ఈ విధంగా రెక్కలు వంచబడటం వల్ల పంఖా తిరిగినపుడు పైన గల గాలి క్రిందికి వేగంగా ప్రయాణిస్తుంది. పైకప్పు పంఖాలో గల ఇనుప కోర్ కు రాగి తీగ అనేక సార్లు చుట్టబడి ఉంటుంది. ఇందులో రెండు వరుసల చుట్టలు ఉంటాయి. రాగి తీగ గుండా విద్యుత్ ప్రవహించినపుడు పైకప్పు పంఖాలోని ఇనుప కోర్ తాత్కాలికంగా అయస్కాంతంగా మారుతుంది (విద్యుదయస్కాంతం). మధ్యలో గల తీగ చుట్టల కోయిల్ కు కొద్ది దూరంలో వలయాకార ఇనుప చట్రం దానికి తగల కుండా ఉండును. ఇది బాల్ బేరింగ్స్ సహాయంతో స్వేచ్ఛగా తిరిగేటట్లు ఉంటుంది. ఈ చట్రం నకు చుట్టూ మూడుగాని, నాలుగు గాని రెక్కలు బింగింపబడి ఉంటాయి. వలయంలో విద్యుత్ ప్రవహింపజేసినపుడు మధ్యలో స్థిరంగా ఉన్న యినుప కోర్ కు చుట్టబడిన కోయిల్ అయస్కాంతంగా మారును. అందువల్ల దాని చుట్టూ గల చట్రం ఆకర్షించుటకు చేసె ప్రయత్నంలో దాని చుట్టూ స్వేచ్ఛగా తిరుగుతుంది.పైకప్పు పంఖాకు అందజేయబడిన విద్యుత్ ప్రవాహాన్ని పెంచినా, తగ్గించినా విద్యుదయస్కాంత శక్తిలో మార్పులు సంభవించి వేగంగా లేదా నెమ్మదిగా తిరుగుతుంది.
పైకప్పు పంఖా వేగం (1) యినుప కోర్ కు చుట్టబడిన రాగితీగల సంఖ్య (2) విద్యుత్ ప్రవాహం (3) యినుప కోర్ వైశాల్యం పై ఆధారపడుతుంది.
1860 మరియు 1870 ప్రారంభంలో మొదటిసారి పైకప్పు పంఖాలు కనిపించాయి. అమెరికాలో డచెస్ మెలిస్సా రినాల్డి రాకీ పర్వతాలలో తాత్కాలికంగా నివాసం ఉన్న సమయంలో ఈ పైకప్పు పంఖా రూపకల్పన చేశారు.
పైకప్పు పంఖా లోని మధ్య భాగమున ఒక విద్యుత్ యంత్రము వలన రెక్కలు తిప్పబడుతాయి. ఈ యంత్రానికి కెపాసిటర్ మోటరు అని పేరు. ఈ యంత్రములో ఒక ప్రధాన వైండింగు, ఒక స్టార్టింగు వైండింగు, ఒక కెపాసిటర్ ఉండును. ఈ యంత్రములో ఉండే కెపేసిటర్ పాడయిన, అది విద్యుత్ శక్తిని నిల్వచేసుకునే సామర్థ్యం తగ్గి పంఖా తిరుగకపోవుట, మెల్లిగా తిరుగుట, జరుగును. ఈ పంఖా వేగము మార్చుటకు ఫ్రస్తుత కాలములో ఎక్కువగా ఎలెక్ట్రానిక్ వేగమార్పిడి పరికరములు (రెగ్యులేటర్లు) వాడబడుచున్నవి.
ఈగ (సినిమా)
వారాహి చలన చిత్రం పతాకంపై సాయి కొర్రపాటి నిర్మించిన చిత్రం ఈగ. ఎస్.ఎస్. రాజమౌళి దర్శకత్వం వహించిన ఈ చిత్రంలో నాని, సమంత, సుదీప్ ప్రధాన పాత్రధారులు. ఎం. ఎం. కీరవాణి సంగీతాన్ని అందించారు. ఈ చిత్రం ప్రపంచవ్యాప్తంగా జూలై 6, 2012 న విడుదలై భారీ విజయాన్ని సాధించింది.
బిందు (సమంత) వాళ్ళ ఎదురింటిలో నివసిస్తూ ఉంటాడు నాని (నాని), అంతేకాకుండా రెండు సంవత్సరాల నుంచి నాని బిందుని ప్రేమిస్తూ ఉంటాడు. బిందు సమాజానికి మంచి చేయాలనే ఉద్దేశంతో ప్రాజెక్ట్ 511 అనే ఎన్జీవో సంస్థని నడుపుతూ అందులో తను కూడా ఒక సోషల్ వర్కర్ గా పనిచేస్తూ ఉంటుంది. బిందు కూడా నానిని ప్రేమిస్తుంది కానీ చెప్పకుండా తనే తెలుసుకోవాలని తన చుట్టూ తిప్పుకుంటూ ఉంటుంది. ఇంతలో బిందు నడిపే ఎన్జీవో సంస్థకి సహాయం చేసే గొప్ప ధనికుని పాత్రలో పరిచయమైన సుదీప్ (సుదీప్) బిందుని ఇష్టపడతాడు.
సుదీప్ చాలా క్రూరమైన స్వభావం కలవాడు, తన అవసరానికి ఇతరులను చంపడానికి కూడా వెనుకాడడు. నాని బిందుని ప్రేమిస్తున్నాడని సుదీప్ కి తెలియగానే నానిని అతి కిరాతకంగా చంపేస్తాడు. చనిపోయిన నానినే మళ్ళీ ఈగగా పుడతాడు. అలా జన్మించిన ఈగ తనే నాని అని బిందుకి ఎలా తెలియజేసింది మరియు తనను చంపిన సుదీప్ మీద ఎలా పగ తీర్చుకుందనేదే మిగిలిన చిత్రం.
జటావల్లభుల పురుషోత్తము
జటావల్లభుల పురుషోత్తము రాష్ట్రపతి రాజేంద్రప్రసాద్ గారి అధ్యక్షతన బొంబాయి కార్యస్ధానముగా నడచుచున్న సంస్కృత విశ్వపరిషత్తు స్ధాపక సభ్యులలో ఒకడు. ఈయన తూర్పుగోదావరి జిల్లా వాస్తవ్యులు. ఈయన 1906 లో తూర్పు గోదావరి జిల్లా లోని ఆత్రేయపురంలో జన్మించాడు. ఆయన తండ్రి (వేదశ్రౌతనిధి) కృష్ణసోమయాజులు.
ఆ కాలములో కొంపెల్ల సత్యనారాయణ శాస్త్రి వద్ద విద్యారణ్య వేదభాష్యపఠనము, కొన్ని వేదభాగములను సస్వరముగా అధ్యయనము చేయుట, వేదాన్త గ్రంథపఠనము, ధర్మశాస్త్ర వ్యాసంగములో విశేష శ్రద్ధ.
1931 నుండి 1957 ఆంధ్రదేశములోని వివిధ ప్రాంతములలో సహస్రాధికోపన్యాసముల మూలముననూ, బహు పత్రికలలో అనేక శత వ్యాసముల మూలముననూ హిందూ మత ప్రచారము. 1946 ఆంధ్రరాష్ట్ర బ్రాహ్మణ మహాసభాస్థాపనము. ౧౯౫౧ లో స్ధాపింపబడి, రాష్ట్రపతి రాజేంద్రప్రసాద్ గారి అధ్యక్షతన బొంబాయి కార్యస్ధానముగా నడచుచున్న సంస్కృత విశ్వపరిషత్తు వ్యవస్ధాపక సభ్యులలో ఒకడు.
ఉప్పొడ్డివారు
ఉప్పొడ్డి వారు ... ఉప్పొడ్డివాళ్ళు. ఇది ఒక జాతి. మరెక్కడా కనబడని ఈ జాతి ఇక్కడే ఎలా ఉన్నారు., వీరెక్కడినుండి వచ్చారు మొదలగు విషయాలు ఎవ్వరికి తెలియవు. నాగరికత విలసిల్లిన ఈ పల్లెల నడుమ వీరు చాల అనాగరికంగా ఉన్నారు. ఐనా వీరు అంట రాని వారు కాదు, కానీ మిగతా దళిత కులాల వారు వారి కులాలు వేరైనా వారి కట్టు, భాష, అన్ని విషయాలు అందరి లాగానే ఉంటాయి. వడ్డి వాళ్ళు కూడా అందరి వాళ్ళ లాగే ఉంటారు. కాని ఈ ఉప్పొడ్డు వాళ్ళు మాత్రం ప్రత్యేకంగా జీవిస్తున్నారు. వీరు గిరిజనుల లాగ మొగ వాళ్ళు మొలకు గోచి మాత్రమే కట్టు కుంటారు. ఆడవారు పాత చీర మొలకు చుట్టు కొని కొంత భాగాన్ని భుజంపై నుండి వేసు కుంటారు. పిల్లలు కూడా గోచీ గాళ్లే. వారి భాష కూడా ప్రత్యేకంగా ఉంటుంది. అది తెలుగే ... కాని చాల ప్రత్యేకంగా ఉంటుంది. తరతరాల నుండి వారు ఇక్కడి సామాజిక ప్రపంచంలో జీవిస్తున్నా... వారు ఎందుకు మార కుండా ప్రత్యేకంగా ఉన్నారో అర్థం కాని విషయం. ప్రభుత్వం కూడా వీరిని పూర్తిగా గుర్తించి నట్లు లేదు. వీరు పూర్తిగా నిరక్ష్య రాస్యులు. ఏ కులం తోను కలవరు. వారి నివాసం గుడిసెలు. వారు మామూలు వడ్డి వాళ్ళ లాగ ఊర పందులను పెంచు తారు. అదొక ఆదాయ వనరు వారికి. మొదట్లో వీరు ఉప్పు బస్తాలను నెత్తిన పెట్టుకొని పల్లెల్లో తిరుగుతూ ఉప్పు అమ్మేవారు. అందుకే వారికి ఉప్పొడ్డి వారు అని పేరు వచ్చిందనిపిస్తుంది. అయినా వడ్డి వారికి, వీరికి పోలికే లేదు. వడ్డి వాళ్ళు సామాన్య జీవన స్రవంతిలో కలిసి పోయి కాలాను గుణంగా మార్పును సంతరించు కుంటున్నారు. మొదట ఈ ఉప్పొడ్డివారు అడవికి వెళ్లి కరివేపాకును బస్తాల కొద్దీ కోసుకొచ్చి ఎండ బెట్టి పల్లెల్లో అమ్మేవారు. దాన్ని డబ్బులకు కాదు... కాసిన్ని సద్ది నీళ్లకు, లేదా కాసింత సంగటి కొరకు కరివేపాకును ఇచ్చేవారు. పొలాల వెంబడి, చేలల్లో గుంపులుగా తిరుగుతూ ఎండి పోయిన కలబంద పట్టలను సేకరించి వాటిని నీళ్లలో నాన బెట్టి వాటిని బాగా చితగ్గొట్టి దాని నుండి నార తీసి దాంతో చేంతాడు పలుపులు ఉట్టి కుదురులు వంటి వాటిని పేని రైతులకు వడ్ల గింజలకు ఇచ్చే వారు. అప్పట్లో చేద బావులు ఎక్కువ ఉండేవి కనుక చేంతాడు లకు బాగా గిరాకి వుండేది. వీరు నివసించే పల్లె పేరు ఉప్పొడ్డి పల్లె. వీరేదో నాగరిక సమాజానికి దూరంగా అడవుల్లో లేరు. నాగరీకుల పల్లెకు అతి సమీపంలో ఉన్నారు. వీరికి వ్యవసాయపు పనులు గాని. ఇంటి పనులు గాని పూర్తిగా తెలియవు. అందుచేత వీరిని ఎవ్వరు వ్యవసాయపు పనులకు గాని, ఇంటి పనులకు గాని పిలవరు. వారుకూడ ఆ పని తమకు తెలియదని రారు. పోనీ, ఇంటి పనులు అనగా ఇంటి ముందు చెత్త ఊడ్చడం, పాత్రలను తోమడం ఇలాంటి సామాన్యమైన పనులు కూడా వీరికి చేత కాదు.
రామదాసు కీర్తనలు
కంచర్ల గోపన్నగా జన్మించిన భక్త రామదాసు సుమారు 400 కీర్తనలు భద్రాచల శ్రీరామచంద్రమూర్తిని ప్రార్థిస్తూ రచించారు. వీటికి సంబంధించిన వివరాలు, రాగాలు, సినిమా పాటలు మొదలైనవాటి గురించి ఈ వ్యాసం నిర్దేశించబడింది. ఆయా రాగాల పూర్తిపాఠం వికీసోర్సులో ఉంది. దయచేసి తొలగించవద్దు.
షేక్ హుసేన్
భద్రాచలం దేవస్థానం నాదస్వర విద్వాంసుడు.1943 లో గుంటూరు జిల్లా దాచేపల్లి మండలం తంగెడ లో జన్మించారు.26 ఏళ్ళపాటు భద్రాచలం దేవస్థానంలో ఆస్థాన నాదస్వర విద్వాంసునిగా పనిచేసి 2009 లో పదవీవిరమణ అనంతరం కృష్ణా జిల్లా తిరువూరులో స్థిరపడ్డారు. 8.2.2013 న కాలేయ సంబంధ వ్యాధితో మరణించారు.
టెంపుల్ ట్రీస్
టెంపుల్ ట్రీస్ శ్రీలంక ప్రధానమంత్రి అధికారిక నివాస భవనము. ఇది కొలంబోలో ఉంది. ప్రస్తుతము ఇందులో శ్రీలంక అధ్యక్షుడు మహీంద రాజపక్స నివాసముంటున్నారు.
ఈ భవనంఉ చరిత్ర 19వ శతాబ్దము నుండి మొదలవుతుంది. బ్రిటీషు వారి కాలంలో ఇది వారి వాణిజ్య మరియు పరిపాలనా భవనముగా ఉండేది. 1830 -1834 మధ్యకాలంలో శ్రీలంక సుగంధద్రవ్య బోర్డు అధ్యక్షుడిగా నియమింపబడిన బ్రిటీష్ అధికారి జాన్ వెల్బాఫ్ ఈ భవనమును తన ఆధీనంలో ఉంచుకున్నాడు. తరువాత ఇది ప్రముఖ వర్తకుడు మరియు కొలంబో అబ్జర్వర్ మొదటి సంపాదకుడు జార్జ్ వింటర్ ఆధీనంలోకి వెళ్ళింది. 1856 లోఈ భవనాన్ని జాన్ ఫిలిప్ బ్రౌన్ కొన్నాడు. ఈ భనం చుట్టూ పెరిగిన దట్టమైన చెట్లను చూసి అతను దీనిని టెంపుల్ ట్రీస్ గా నామకరణం చేశాడు. .కాలక్రమంలో దీనిని సిలోన్ బ్రిటీష్ గవర్నర్ జనరల్ కొని దీనిని తన నివాస భవనంగా మార్చుకొన్నాడు. 1948 నుండి ఇది శ్రీలంక ప్రధాన మంత్రి అధికార నివాసంగా ఉంది. దీనిలో నివసించిన మొదటి ప్రధానమంత్రిగా డాన్ స్టీఫెన్ సేనానాయకే చరిత్ర పుటల్లోకి ఎక్కాడు.
టెంపుల్ ట్రీస్ అనునది నవీన శ్రీలంక చరిత్రలో కేంద్ర భాగం.1962 లో మిలిటరీ ప్రయత్నాలలో భాగంగా ఉన్నత పోలీసు అధికారులు మరియు మిలిటరీ అధికారులకు "టెంపుల్ ట్రీస్" అనునది ప్రధాన లక్ష్యముగా ఉండెడిది. ఈ భవనం చుట్టూ ఆవరించి ఉన్న యుద్ధ శకటాలను తొలగించి శ్రీలంక సైన్యం దీనిని తమ స్థావరంగా చేసుకున్నారు. ఈ చర్యను కొలంబో విశ్వవిద్యాలయం మరియు సిలోన్ నావికాదళం నిరోధించాయి. 1971, ఏప్రిల్ 4న ఇది శ్రీలంక రాజకీయనాయకురాలు సిరిమావో బండారునాయకేకి శరణాలయంగా మారింది. ఆమెపై చేపట్టిన హత్యాయత్నం భగ్నమవడంతో ఆమె ఇక్కడ కొద్ది రోజులు తలదాచుకున్నారు. శ్రీలంక అంతర్గత తిరుగుబాటు కాలంలో మరికొందరు మంత్రులు కూడా ఇక్కడ తలదాచుకున్నారు.
1970 నుండి ఈ భవనానికి పటిష్ఠమైన భద్రతా ఏర్పాట్లు చేశారు. ఈ భవనానికి దారితీసే అనేక రహదారులను కూడా మూసివేశారు.
ఉల్లంపర్రు
ఉల్లంపర్రు అనేది పశ్చిమ గోదావరి జిల్లా లోని పాలకొల్లు మండలం లోని గ్రామము... ఇది పాలకొల్లు ఒక కిలోమీటరు దూరంలో రాజమండ్రి వెళ్ళే దారిలో ఉంది. ఈ గ్రామం పాల ఉత్పత్తికి ప్రసిద్ధి చెందింది. 45% పాలు ఇక్కడినుండే ఉత్పత్తి అవుతావి. ఈ గ్రామంలోని ప్రధాన కాలువ వద్ద ఉన్న కనకదుర్గమ్మవారి ఆలయం ప్రసిద్ధికాంచింది. నియోజకవర్గాల పునర్విభజనకు ముంది ఈ ఊరు ఆచంట నియోజకవర్గంలో ఉండేది.ఇప్పుడు ఈగ్రామం పాలకొల్లు నియోజకవర్గంలో కలవడంవల్ల అభివ్రుద్దికి నోచుకొంటుంది. ఇక్కడ గ్రామదేవతల (వేగులమ్మ, గోగులమ్మ, ముత్యలమ్మ, చల్లలమ్మ) తీర్దం ప్రతీ సంవత్సరం ఉగాదికి 15 రోజుల తరువాత జరుగుతుంది ఇది పాలకొల్లు చుట్టుప్రక్కల చాలాప్రసిద్ధిగాంచింది. ఈ అమ్మవారు కోర్కలుతీర్చే తల్లిగా గ్రామస్థులు మరియు చుట్టుప్రక్కల గ్రామాలు ప్రజలుకూడా నమ్మకం. ఈ గ్రామంలో రైస్.మిల్లులు ఎక్కువ సంఖ్యలో ఉండడంవల్ల ఆదాయం కలిగిన పంచాయితీగా ప్రసిద్ధి, కాని దానికనుగునంగా అబివ్రుద్దికి మాత్రం నోచుకోవడంలేదు. ప్రస్తుత కాలంలో ఈగ్రామాన్ని పాలకొల్లు మునిసిపాలిటిలో విలీనం చేయడానికి ప్రయత్నాలు జరుగుతున్నాయి.
సేబర్ కార్పొరేషన్
సేబర్ కార్పొరేషన్ (గతంలో: సేబర్ హోల్టింగ్స్ ) అమెరికా కేంద్రంగా యాత్రా సంబంధిత సాఫ్ట్వేర్ సేవలు మరియు ఉత్పత్తులు అందిస్తున్న సంస్థ. మనదేశంలో వీరికి బెంగలూరు లో కార్యాలయం ఉన్నది. వీరు ప్రధానంగా యాత్రా ( విమాన , రైలు, కారు) మరియు ఆతిధ్య రంగం (అన్నశాలలు ) రంగాలలో సేవలు అందిస్తారు. మనదేశంలో వీరు ట్రావెల్‍గురు.కాం పేరుతో సేవలు అందించేవారు. కాని దీనిని 2012లో ప్రముఖ యాత్రాసంస్థ యాత్రా.కామ్ కి అమ్మేశారు.
డెలాయిట్
డెలాయిట్ ప్రముఖ ఆర్థిక సేవల సంస్థ. ప్రపంచవ్యాప్తంగా పలు దేశాలలో విస్తరించి ఉన్నది. మన రాష్ట్రంలో వీ8కి హైదరాబాదు లో కార్యాలయము ఉన్నది.
ఉబ్బ
ఉబ్బ అనేది చాకలివారి పొయ్యి. మూడు పెద్ద మట్టి కుండలను త్రికోణంలో ఒక దానికొకటి ఆనించి పెద్ద పొయ్యి మీద పెడ్తారు. కుండల చుట్టు కుండలు కనబడకుండా మట్టిని మెత్తిస్తారు. వాటిపైన కుండ మూతులు మాత్రమే కనిపిస్తుంటాయి. ఆ కుండలలో సౌడు కలిపిన నీటిని సగంవరకు నింపి కుండల క్రింద మంట పెడతారు. కుండలపై వలయాకారంలో సౌడు నీటిలో ముంచిన బట్టలను చుట్టతారు. ఇలా సుమారు రెండడుగుల ఎత్తు వరకు కప్పి చివరగా ఆ మొత్తానికి ఒక్క పెద్ద గుడ్డను కప్పుతారు. క్రింద మంట వలన కుండల్లో నీరు ఆవిరై పైన కప్పిన గుడ్డలన్నింటికి వ్వాపిస్తుంది. ఇలా సుమారు రెండు మూడు గంటలు పొయ్యి క్రింద మంట పెట్టినతర్వాత... మెల్లగా ఒక్కొక్క బట్టను విడదీస్తారు. ఆ తర్వాత వాటిని మంచి నీటిలో ఉతుకుతారు. దానివలన బట్టలకు అంటిన నూనె లాంటి మరకలు నీటి ఆవిరి వలన పోయి బట్టలు శుభ్ర పడతాయి. ఇందులో ఒక ప్రమాదమున్నది. అదేమంటే సౌడు నీటి ఆవిరికి గాడమైన రంగులు వున్న బట్టల రంగులు వేరె బట్టలకు అంటుకుంటుంది. అందు చేత చాకలి రంగులు వెలిసి పోయె బట్టలను ఉబ్బకు వేయరు. ఎక్కువగా తెల్ల బట్టలనే ఉబ్బ కేస్తారు.
సౌడు అనగా ఉప్పు నేలల్లో ... ఎండాకాలంలో భూమి పొరపై ఒక విధమైన మట్టి తేలుతుంది. అక్కడక్కడా తెల్లని పొరలు కూడా కనిపిస్తాయి. దీని రుచి చాల ఉప్పగా వుంటుంది. ఈ భూములను సౌడుభూములు అని అంటారు. చాకలి వారు ఈ భూములపై పేరుకొన్న ఆ నున్నటి మట్టిని తీసి కుప్పలు పోసి తమ ఇంటి వద్ద దాచి పెట్టుకొని సమయానుకూలంగా వాడు కుంటారు. దీనినే సౌడు అని అంటారు. ఇది వున్న భూములను చవట భూములు, లేదా సవుడు భూములు అని అంటారు.
ఓబులరెడ్డి పేట
ఓబులరెడ్డి పేట-కడప జిల్లా గ్రామం. చాపాడు మండలానికి చెందిన గ్రామము. ఈ గ్రామ ప్రజల ప్రధాన వృత్తి వ్యవసాయం. కె.సి.కాలువ సమీపంలో ఉండటం వలన వరి బాగా పండిస్తారు. .
ఈ ఉరిలో రెండు దేవాలయాలు ఉన్నాయి. ఒకటి రామాలయం కాగా రెండవది శ్రీ కృష్ణుడి గుడి. ఈ గ్రామం మైదుకూరుకి ఐదు కిలోమీటర్లు దురంలో ఉంది.
గ్రామ జనాభా సుమారు 500.ఈ గ్రామం నుతనగా ఏర్పడిన గ్రామం సుమారు 40 సంవ త్స రాల క్రితం ఏర్పడింది ఈ అన్ని కులాల వారు నివసిస్తున్నారు . ఈ గ్రామం పాల ఉత్పత్తి కి ప్రసిద్ధి . వివిధ ప్రాంతాల నుంచి వచ్చి ఈ గ్రామం లో స్థిర పడ్డారు .ప్రతి సంక్రాంతి కి ఉత్సవాలు బాగా జరుగుతాయి .
వాగల్ల
వగళ్ళ 
వగళ్ళ అనేది ఆంధ్రప్రదేశ్ రాష్ట్రంలో చిత్తూరు జిల్లాకు చెందిన కంభంవారిపల్లె మండలానికి చెందిన ఒక అందమైన గ్రామం. ఈ గ్రామానికి చెందిన ఒక ఊరి పేరు నారమాకులవడ్డిపల్లె . ఇది చిన్న ఊరే ఐనా ఇక్కడి పక్రుతి చాలా అందంగా, అహ్లాదకరంగా ఉంటుంది.
ఈ వూరిలో శ్రీ వెంకటేశ్వర స్వామి దేవాలయం ఉంది.
http://censusindia.gov.in/PopulationFinder/Sub_Districts_Master.aspx?state_code=28&district_code=22
పూడిపెద్ది కాశీవిశ్వనాథ శాస్త్రి
పూడిపెద్ది కాశీవిశ్వనాథ శాస్త్రి (ఆగష్టు 1, 1900 - ఆగస్టు 11, 1962) ప్రముఖ రచయిత, సాహితీకారుడు.
ఈయన విశాఖపట్టణం జిల్లా చోడవరంలో వారి మాతామహులు రాంభట్ల జగన్నాథ శాస్త్రి ఇంట్లో 1900, ఆగష్టు 1 న జన్మించాడు. ఈయన తల్లిదండ్రులు వేంకట రత్నము, అన్నప్ప పంతులు. పెదమామ గారగు కొత్తూరు అప్పల నరసయ్య పంతులు ( పార్వతీపురములో ప్రముఖ న్యాయవాది ) ఆదర్శ పాలన వీరినెంతో ప్రభావితులను చేసింది. వీరి స్వస్థలము ఒడిషా లోని బరంపురం ( గంజాము జిల్లా ).
మిడిల్ స్కూల్ - చోడవరము, విశాఖపట్నము ( సి. బి. యమ్ పైస్కూలు).
ఈయనకు మహాభారతము యెడల ప్రీతి మెండు. పురాణములు పిన్నవయసునుంచి చదివేవాడు. పద్యరచన యందు అప్పటినుండి ఆసక్తి జనించెను. మహాత్మా గాంధీ సహాయ నిరాకరణోద్యమమున పాల్గొని 1923 లో కారాగార బద్ధుడయినాడు. జాతీయగీతములు పాడి, ఉద్యమ ప్రచారము చేసెను . వడ్డాది సీతారామాంజనేయకవి ఇతని సహచరుడు, సతీర్థ్యుడు. పురాణం సూర్యనారాయణ తీర్థులు ఇతని ఆరాథ్య గురువు.
"దండాలు దండాలు భరతమాత " అను సుపరిచిత ప్రబోధ గీతము ఈయన వ్రాసినదే . వడ్డాది కవితో కలిసి స్వరాజ్య గీతామృతము, ఆత్మ శిక్ష అను కంద శతకము ( 1923 ) లను రచియించెను. వాటిని ప్రభుత్వమువారు నిషేధించిరి . స్వతంత్రముగా ' భక్తకల్పద్రుమము ' అను దైవభక్తి ప్రబోధ శతకము ', " కుమారా " అను మకుటముగల కందశతకము పిల్లలకు నీతి బోధకముగ 1945 లో రచించెను .
జయపుర సంస్థానము ( ఒడిషా ) శ్రీ విక్రమదేవవర్మ మహారాజు పాలనలో 1925 నుండి 1960 వరకు అమీనుగను, మేనేజరుగను పనిచేశారు.
నిరాడంబర జీవనము, భగవంతునియెడ సర్వ సమర్పణ భావనతో ధర్మాచరణ చేసి 1962, ఆగస్టు 11 వ తేది శుభకృత్ శ్రావణ శుక్ల ఏకాదశి దినమున ( స్థిరవారము ) కటకము లో పెద్దకుమారుని ఏకాంతములో పరమపదించాడు.
ప్రాచి దేశాయ్
ప్రాచి దేశాయ్ భారతీయ సినీ నటి మరియు రూపదర్శి. పలు సినీ మరియు బుల్లితెర హిందీ ధారావాహిహలలో నటించింది.
ఈవిడ గుజరాత్ లోని సూరత్లో జన్మించింది. పంచగని లోని సెయింట్ జోసఫ్ పాఠశాలలో విద్యాభ్యాసాన్ని పూర్తి చేసింది. తర్వాత పూణే లోని సింహగడ్ కళాశాలలో ఉన్నతవిద్యను పూర్తిచేసింది. అదే సమయంలో ఆమె చాయాచిత్రాలను చూసి కసంసే అనే టెలివిజన్ ధారావాహికలో అవకాశం వచ్చింది. ఈ విధంగా ఇరవై ఏళ్ళ వయస్సులోనే నటిగా మారింది.
ఆంధ్ర నాట్యం
ఆంధ్రనాట్యం చాలా ప్రాచీనమయిన నృత్య రీతి. ఈ నృత్యం బౌద్ధ కాలం నుండి ప్రాచుర్యంలో ఉన్నట్టు ఆధారాలు ఉన్నాయి. ఇది గుడిలో దేవాంగనలు ఆడే నృత్యంగా మొదలయి ఒక పూర్తి స్థాయి నృత్యశాస్త్రంగా వికసించింది.
ఆంధ్రనాట ఎంతో కాలం ప్రాచుర్యంలో ఉన్న ఈ నాట్యం దేవాలయాలకే కాక ఉత్సవాలలో కూడా ప్రదర్శించబడేది. 3000 యేళ్ళ క్రితం ఈ నాట్యాన్ని సామాజిక, ఆర్థిక కారణాల వల్ల నిలిపివేశారు. కానీ 50 యేళ్ళ క్రితం ఆంధ్రనాట్యమని నామకరణం చేసి కొందరు ఔత్సాహికులు ఈ నాట్యాన్ని పునరుద్ధరించారు. వీరిలో డా॥ నటరాజ రామకృష్ణ ప్రముఖులు. ఆంధ్ర ప్రదేశ్ ప్రభుత్వ సహకారంతో ఈ నాట్యాన్ని పూర్తి స్థాయి నృత్య సాంప్రదాయంగా ప్రవేశపెట్టారు.
ఆంధ్రనాట్యం అని నామకరణ చేయక ముందు ఈ నృత్యాన్ని వ్యవహారంలో కచేరీ, కేళిక దర్బారు, మేజువాణి మొ॥పేర్లతో పిలిచేవారు. నృత్యం, ఇంకా అభినయం, రెండూ ఈ ప్రాచీన నృత్యంలో కనిపిస్తాయి.
సాధారణంగా నృత్యరీతులను రెండు విభాగాలుగా చూడొచ్చుభరతనాట్యం, మోహినియాట్టం, ఒడిస్సీ మొదలగునవి నట్టువమేళం సాంప్రదాయానికి చెందినవి. కథకళి, యక్షగానం నాట్యమేళానికి సంబంధించినవి. కూచిపూడి కూడా కొంత వరకూ నాట్యమేళానికి సంబంధించినదిగానే కనిపిస్తుంది. నట్టువ మేళం శైలి ప్రధానంగా ఆడవారు చేసేది - ఇదే కాలక్రమంలో ఆంధ్రనాట్యంగా పరిణమించింది.
ఈ నృత్యం మూడు విధాలుగా అభివృద్ధి చెందింది:
అంటుకట్టుట
అంటుకట్టుటను ఆంగ్లంలో గ్రాఫ్టింగ్ లేక గ్రాఫ్‍టేజ్ అంటారు. అంటుకట్టడం అనేది తోటపనికి సంబంధించిన సాంకేతిక పరిజ్ఞానం (హార్టికల్చరల్ టెక్నిక్), అనగా ఒక మొక్క కణజాలముతో, మరొక మొక్క నాడీ కణజాలము కలసేలా అమర్చటం. ఈ నాడి కలయికను (వాస్కులర్ జాయినింగ్) inosculation అంటారు. ఈ సాంకేతిక పరిజ్ఞానాన్ని అలైంగిక పద్ధతిలో, సాధారణంగా హార్టికల్చర్ మరియు వ్యవసాయ సంబంధిత మొక్కలను వాణిజ్యపరంగా వ్యాప్తి చేయడానికి ఉపయోగిస్తారు. చాలా సందర్భాలలో, ఒక మొక్కను ఆ మొక్క యొక్క వేర్ల తోటి ఎంపిక చేస్తారు, ఈ విధంగా ఎంపిక చేసిన ఈ మొక్కను (మొక్క యొక్క భాగాన్ని) కాండం లేదా వేరు కాండం అంటారు. మరొక మొక్క ఎంపికను (మొక్క యొక్క భాగాన్ని) ఆ మొక్క యొక్క కాండం, కొమ్మలు, ఆకులు, పువ్వులు, లేదా పండ్లతో కూడిన భాగాలను ఎంపిక చేస్తారు, ఈ విధంగా ఎంపిక చేయబడిన భాగాన్ని సియాన్ లేదా సియోన్ అంటారు, ఈ సియాను అంటు మొక్క పై భాగాన ఉంటుంది. ఈ అంటు మొక్క కింది భాగం వేరే జన్యువులతో కూడిన భాగంతో ఉన్నను పై భాగాన ఉన్న సియాన్ మొక్క (నకిలీ మొక్క) ఏ జన్యువులతో కూడి ఉంటుందో ఆ జన్యు సంబంధిత ఉత్పత్తిని భవిష్యత్తులో ఈ అంటుమొక్క అందిస్తుంది.
సైఫ్ అలీ ఖాన్
సైఫ్ అలీ ఖాన్ ప్రముఖ భారతీయ నటుడు మరియు నిర్మాత. ఇతను సుప్రసిద్ద క్రికెట్ ఆటగాడు మరియు భారత జట్టు మాజీ నాయకుడు మన్సూర్ అలీ ఖాన్ పటౌడి మరియు ప్రముఖ హిందీ నటి షర్మిలా టాగోర్ ల కుమారుడు.
ఇతని పూర్వీకులు పటౌడీ సంస్థానానికి చెందిన నవాబులు. ఇతని ముత్తాత ఇఫ్తికార్ అలీఖాన్ పటౌడీ మరియు తండ్రి మన్సూర్ అలీ ఖాన్ పటౌడిలు నవాబులుగా ప్రకటించబడ్డారు. ఇతని తండ్రి మరణం తర్వాత ఇతడిని పటౌడీ సంస్థాన తదుపరి నవాబుగా ప్రకటించారు..
ఇతనికి ఇద్దరి సోదరీమణులు. సబా అలీ ఖాన్ మరియు సోహా అలీ ఖాన్. పెద్ద సోదరి ఆభరణాల రూపకల్పనలోను మరియు చిన్న సోదరి నటి గానూ స్థిరపడ్డారు . ఇతని మొదటి వివాహము ప్రముఖ హిందీ నటి అమృతా సింగ్తో 1991లో జరిగింది. వీరికి ఇద్దరు సంతానము.2004 లో వీరు విడాకులు తీసుకున్నారు. తర్వాత 2012లో ప్రముఖ బాలీవుడ్ నటి కరీనా కపూర్ని వివాహమాడాడు.
కొండ భాష
కొండ దొరల భాషగా కూడా పిలువబడే, ఈ కొండ భాష ద్రావిడ భాషా కుటుంబానికి చెందినది. కొండ-దొరలుగా పిలువబడుతున్న కొందరు గిరిజనులు మాత్రమే ఈ భాషని మాట్లాడుతున్నారు.
గోండీ
గోండి భాష దక్షిణ-మధ్య ద్రావిడ భాషా కుటుంబానికి చెందినది. ఆంధ్ర ప్రదేశ్ ఛత్తీస్ గఢ్, మహారాష్ట్ర, ఒడిషా, మధ్యప్రదేశ్ మరియు గుజరాత్ లలో మొత్తంగా, సుమారు ఇరవై లక్షల మంది, ఈ భాషని మాట్లాడుతున్నారు. ఇది గోండులకి చెందిన భాషే అయినప్పటికీ, ప్రస్తుతం వారిలో సగంమంది మాత్రమే దీనిని మాట్లాడుతున్నారు.
గోండీ భాషకు లిపి లేదని ఇటీవలికాలం వరకూ భావించారు. కొందరు ఔత్సాహికులు లిపిని ఏర్పరచడానికి ప్రయత్నించారు. అయితే, ఇవి సఫలం కాలేదు. ఇప్పటికీ గోండులు తెలుగు లిపి, దేవనాగరి లిపుల్లో గోండీని వ్రాస్తూ ఉన్నారు.
గోండీ భాషకు ఉన్న తనదైన సొంత లిపి ఇటీవలనే బయల్పడింది (ఆదిలాబాదు జిల్లా, గుంజాల వద్ద). ఆంధ్రప్రదేశ్ ఓరియంటల్ మానుస్క్రిప్ట్స్ లైబ్రరీ అండ్ రిసెర్చ్ సెంటర్ యొక్క మాజీ డైరక్టర్ జయధీర్ తిరుమలరావు గారు, ఈ లిపిలోని అనేక వ్రాతప్రతులను సేకరించారు. గోండులలో ఈ లిపిని పునరుద్ధరించే ప్రయత్నాలు మొదలవుతున్నాయి.
తుళు నాడు
భారతదేశంలోని కర్నాటక, కేరళ రాష్ట్రాలలో తుళు భాష మాట్లాడే ప్రాంతాన్ని తుళునాడుగా వ్యవహరిస్తారు. దీనిలో కర్నాటకలోని దక్షిణ కన్నడ, ఉడిపి జిల్లాలూ కేరళలోని కాసరగోడు జిల్లాలో పాయాశ్విని నది వరకూ ఉన్న ప్రాంతాలు ఉన్నాయి. మంగళూరు, ఉడిపి, కాసరగోడు ఈ ప్రాంతాలలోని పెద్ద ఊర్లు.
స్వాతంత్ర్యానంతరం, రాష్ట్రాల పునర్విభజన సంఘం ఏర్పడినపుడు తుళు భాషీయులు తమ భాషకి అధికార భాష గుర్తింపుకోసం, ప్రత్యేక భాషాప్రయుక్త రాష్ట్రన్ని ఏర్పరుచుకోడానికి ప్రయత్నించారు. అయితే, వారి ప్రయత్నాలు ఫలించలేదు. 
ప్రత్యేక తెలంగాణ ఉద్యమ నేపథ్యంలో, తుళునాడు రాష్ట్ర డిమాండు కూడా మళ్ళీ బయటకి వస్తోంది. తుళు రాజ్య పోరాట సమితి వంటి సంఘాలు ఇందుకోసం సభలు, సమావేశాలు నిర్వహిస్తున్నారు.
ఫైర్‌ఫాక్స్ ఓయస్
ఫైర్‍ఫాక్స్ నివ్య(ప్రకరణం పేరు : బూట్ టు గెక్కో/బీటుజీ) లినక్స్ ఆధారిత నిర్వహణా వ్యవస్థ(నివ్య). ఇది మొజిల్లా సంస్థ ద్వారా రూపొందించబడింది. ఇది ముఖ్యంగా స్మార్ట్​ఫోన్​లూ, ట్యాబ్లెట్ కంప్యూటర్ల కోసం రూపొందించబడింది. ఏదయినా పరికరం యొక్క మూలవ్యవస్థను జావాస్క్రిప్టు ద్వారా అందుకునే విధంగా ఈ నివ్యను రూపొందించారు. ఔత్సాహికులు హెచ్‍టీఎమ్‍ఎల్5 వాడి రూపొందించిన అనువర్తనాలు ఈ నివ్యలో ఒక ముఖ్యమయిన ఆకర్షణ.
కర్మన్‌ఘాట్
కర్మన్‌ఘాట్,తెలంగాణ రాష్ట్రం, రంగారెడ్డి జిల్లా, సరూర్‍నగర్ మండలంలోని గ్రామం.
హైదరాబాదుకు దక్షిణంగా దిల్‍సుఖ్‍నగర్ కి దగ్గర్లో ఉండే ఈ ప్రాంతం ఇన్నర్ రింగ్ రోడ్ పరిధిలో ఉంది.
బాదంపాలు
బాదం పాలు అనునది బాదం పప్పు నుండి తయారు చేయ బడిన పానీయం. ఇది పాలకు ప్రత్యామ్నాయంగా వాడవచ్చు. జంతువుల పాల వలె బాదం పాలు క్రొవ్వులు, పాల చక్కెర లను కలిగి ఉండవు. ఇది జంతువుల యొక్క ఉత్పత్తులను కలిగియుండనందువల్ల శాఖాహారులకు, పాల ఉత్పత్తులను వాడని వారికి ఉపయోగకరమైనది. వాణిజ్యపరంగా బాదంపాల ఉత్పత్తులు సాధారణ, వెనీలా, చాక్లెట్ రుచులను కలిగి ఉంటాయి.కొన్ని సందర్భాలలో విటమినులు తో కూడి ఉంటాయి. ఆవు పాలు లేక ఇతర జంతువుల పాలు ఎలర్జీ అయిన వారికి ఈ పాలు ఇవ్వడం వలన సంపూర్ణ ఆహారం అందుతుంది. బలవర్ధకం కూడా. గృహాలలో బాదం పప్పులను నానబెట్టి, తొక్కదీసి, మెత్తగా రుబ్బి, కాచి చల్లార్చిన నీళ్ళని, పాలలా చిక్కగా కనబడే వరకు కలిపి తయారు చేస్తారు.మామూలుగా ఇది తెలుపు రంగులో ఉంటుంది. రుచి కొరకు ఆకర్షణ కొరకు ఇతర పదార్ధములను కలుపుట వలన రంగు మారుతుంది. వెనీలా మరియు చక్కెరలను రుచి కోసం కలుపుతారు.
జ్యూస్ అనగానే గుర్తుకు వచ్చేది బాదంపాలు. ఎందుకంటే వేసవి కాలం వస్తే చాలు జ్యూసు షాపుల్లో ఎక్కువగా బాదం పాలు అమ్ముడు పోతుంది. ఫ్రూట్ జ్యూస్ లో బాదంపాలు కలుపుకొని తాగుతారు.
మధ్య యుగాల నాడు బాదం పాలు ఇస్లామిక్ ప్రపంచం మరియు క్రిస్టియన్ రాజ్యముల లో బాగా ప్రాచుర్యం లో కలవి. ఉపవాస దీక్షలో ఉన్నపుడు వారు బాదం చెట్ల నుండి వచ్చెడి బాదం పప్పు నుండి తయారుచేసిన పానీయమును ఉపయోగించెడివారు. ఎందువలనంటే ఆవు పాలు ఎక్కువ రోజులు నిల్వ ఉంచలేము కనుక.
చరిత్రలో బాదం పాలను amygdalate అనికూడా పిలుస్తారు. ఇది ఒక మతం వల్ల ఐబేరియన్ ద్వీపం నుండి తూర్పు ఆసియా వరకు విస్తరణ అంతరించిపోయినది.
14 వ శతాబ్దంలో ఔషధములు చేయు విధానములను సేకరించినపుడు ఉపవాసం చేయునపుడు బాదంపాలను జంతువుల పాలకు ప్రత్యామ్నాయంగా ఉపయోగించవచ్చని సిఫారసు చేయబడినది.
బాదం పాలు అనేది రెండు సంవత్సరములు లోపు పిల్లలకు యిచ్చెడి తల్లి పాలకు,ఆవుపాలకు,లేదా చర్మ వ్యాథులు గల పిల్లలకు యిచ్చే హైడ్రోలైజ్డ్ సూత్రములు గల పాలకు ప్రత్యామ్నాయం కాదు. ఎందువలనంటే అది తక్కువ ప్రోటీన్లను కలిగి ఉంటుంది.
ఒక్కడినే
ఒక్కడినే 2013 ఫిబ్రవరి 14 న విడుదలైన తెలుగు చిత్రం. నారా రోహిత్ మరియు నిత్యా మీనన్ కథా నాయకా నాయికలు.
వ్యాపార కార్యాల నిర్వహణ
మనకు ఇచ్చిన లేదా మనము ప్రారంభించిన పనులను సమర్థంగాను, ప్రభావవంతంగాను జరిపించే పద్ధతిని "నిర్వహణ" అంటాం. ఆ పనులు వ్యాపార సంబంధమైనవి కావచ్చు, పరిశ్రమలకు సంబంధించినవి కావచ్చు, రాజకీయాలకు సంబంధించినవి కావచ్చు లేదా విందు, వినోదాలకు సంబంధించినవైనా కావచ్చు. వ్యాపార కార్యకలాపాల నిర్వహణ, పారిశ్రామిక వ్యవహారాల నిర్వహణ, రాజకీయకార్యకలాపాల నిర్వహణ, ఉత్సవాల నిర్వహణ వీటిలో కొన్ని. వీటిలో ఏ సంఘటనను నిర్వహించేవారినైనా సంఘటనానిర్వాహకులు అంటాం. వ్యాపార కార్యకలాపాల నిర్వహణను వాణిజ్య కార్యకలాపాల నిర్వహణ అని కూడా అంటాం. సంఘటన నిర్వహణ అనేది ఇప్పుడు ఉద్యోగావకాశాలను కల్పించే పరిశ్రమగా కూడా తయారైంది. ముఖ్యంగా వివాహాలను జరిపే సంపన్నులు ఇలాంటి సంఘటన నిర్వాహకులను సంప్రదించి, తమ కోర్కెలకు, హోదాకు, వైభవానికి సరిపడిన స్థాయిలో వివాహమహోత్సవం జరిగేలా చూసుకుని మిత్రుల, హితుల, బంధువుల పొగడ్తలను, మగపెళ్లివారి మన్నలను పొందుతున్నారు.
లాగు
లాగు లేదా నిక్కరు (knickers) అనునది నడుము నుండి తొడల లేదా మోకాళ్ళ పై/క్రింద లేదా పిక్కల పై/క్రింద వరకు రెండు కాళ్ళను విడివిడిగా చుట్టే వస్త్రము. (ఎట్టి పరిస్థితులలోనూ ఇవి మొత్తం కాళ్ళకి ఆచ్ఛాదననివ్వవు). పాశ్చాత్యదేశాలలో ఇవి చిన్నపిల్లలతో బాటు స్త్రీపురుషులు సమానంగా ధరించిననూ, భారతదేశంలో ఒకప్పుడు ఇవి కేవలం బాలుర దుస్తులు మాత్రమే. పాశ్చాత్య నాగరిక ప్రభావంతోతో ఈ కాలంలో జీంస్ తో చేసిన లాగులు, బాక్సర్ షార్ట్ లు, బెర్మూడా షార్ట్ లు, త్రీ-ఫోర్త్స్ వంటి విభిన్న లాగులు చిన్నపిల్లల్తో బాటు భారతదేశంలోనూ స్త్రీపురుషులు సమానంగా ధరిస్తున్నారు. వెచ్చని వాతావరణాలలో, గాలి ఎక్కువగా సోకే అవసరం ఉన్నప్పుడు, కాళ్ళకు ఆసాంతం ఆచ్ఛాదన అవసరం లేనప్పుడు వివిధ రకాల లాగులను వాడుతూ ఉంటారు.
ఉదరభాగం వద్ద రెండు బొత్తాలు కానీ కొండీలు (హుక్స్) గానీ ఉంటాయి. తొడల వరకు ఉంటాయి. అత్యధిక పాఠశాలలకి సాధారణంగా తెల్ల రంగు చొక్కా ముదురు నీలం రంగు నిక్కరులు యూనిఫాంగా ఉంటాయి. సౌకర్యం కోసం ఇంటి వద్ద/ఆటలాడే సమయాలలో వేసుకొనే వాటికి బొత్తాలు/కొండీల బదులుగా ఎలాస్టిక్ కూడా ఉండవచ్చును. ఒక్కోమారు ఎదిగే పిల్లలకి బిగుతు అయ్యే సమస్యను అధిగమించటానికి ముందు వైపు బొత్తాలు/కొండీలు ఉన్ననూ వెనుక వైపు కొంత/పూర్తిగా ఎలాస్టిక్ ఉంటుంది. మూత్రవిసర్జన చేసుకొనుటకు వీలుగా ఉదరభాగం క్రింద బొత్తాలు, జిప్ తో కూడిన ఓపెనింగ్ ఉంటుంది.
సాధారణంగా ఇవి పురుషుల లోదుస్తులు అయిననూ ఇంట్లో ఉన్నప్పుడు, అసాంప్రదాయిక సందర్భాలలో వీటిని స్త్రీలు పురుషులు పిల్లలు సమానంగా ధరిస్తారు. వీటి అసాంప్రదాయిక ధారణ కేవలం మహానగరాలలో ఉంది. గడులు, చారలు, ఇతర డిజైనులలోనూ ఇవి లభ్యం.
ఉదరభాగం వద్ద బొత్తాలు, కొండీలు ఉండవు. కేవలం ఎలాస్టిక్ మాత్రం ఉంటుంది. మూత్రవిసర్జన నిమిత్తం ఒకే ఒక బొత్తా ఉంటుంది. తొడల వరకే ఉంటాయి. గజ్జెలలో చర్మవ్యాధులు సోకినప్పుడు (ఆ ప్రాంతంలో గాలి బాగా సోకటానికి) వైద్యులు బిగుతుగా ఉన్న ఎలాస్టిక్ డ్రాయర్లకి ప్రత్యాన్మాయంగా వీటిని/వీటిని పోలిన వాటిని ధరించమని సలహా ఇస్తారు.
చాలా కార్టూనులలో, సినిమాలలో ప్యాంటు మరచిపోయిన పురుషులు వీటిని ధరించటం హాస్యాస్పదంగా చూపుతుంటారు.
ఇవి మోకాళ్ళ వరకూ ఉంటాయి. బెర్మూడా దేశంలో ఇవి సాంప్రదాయికమైననూ, భారతదేశంలో ఇవి అసాంప్రదాయికాలే
ఇవి పిక్కల వరకూ ఉంటాయి. ఆధునిక యువత (స్త్రీ/పురుషులిరువురూ) వీటిని ధరించటం చాలా ఇష్టపడతారు. ఒక్కోమారు స్త్రీలకు ప్రత్యేకంగా రూపొందించిన వీటికి బెల్-బాటం ఫిట్టింగ్ తో రూపొందిస్తారు. వీటికి ఇస్త్రీ అవసరం అవుతుంది.
నాడాలు కలిగిన లాగు భారతదేశ పురుషుల లోదుస్తులలో ఒకటి. దీనిని పంచె/లుంగీల లోపల ధరిస్తారు. సాధారణంగా ఇది నీలి రంగులో ఉండి వాటి మీద వేర్వేరు రంగుల చారలు ఉన్ననూ (పైజామాలు కుట్టే గుడ్డ), రంగులు చారలు పూర్తిగా వ్యక్తిగ్తతం. వీటికి నాడాలు ఉంటాయి. వాటిని లాగటం వలన ఇది బిగుతు అవుతుంది. కావలసినంత బిగుతు అయ్యేంతవరకు లాగి తర్వాత జారకుండా ఈ నాడాలు ముడి వేయాలి. ఇవి తొడల వరకే ఉంటాయి. సాధారణంగా తొడల వద్ద (బాక్సరు షార్టు వలె) వదులుగా ఉండి, జేబులు లేకుండా ఉంటాయి. కొందరు వ్యక్తిగతంగా నడుముకిరువైపులా జేబులు పెట్టించుకొంటారు.
తెల్లని పంచెలు మరీ దళసరిగా ఉన్నప్పుడు కానీ, నీళ్ళలో తడిచినపుడు గానీ, ఆడ్డపంచె కట్టినప్పుడు గానీ, ఇవి కనబడుతుంటాయి.
నడుము వద్ద ఎలాస్టిక్ ఉన్న బాక్సరు షర్టులు పట్టణాలలో విరివిగా లభ్యం కావటంతో, నాడాలు కట్టుకోవలసిన అవసరం లేకపోవటంతో, కొందరు వీటికి దూరం అయిననూ, పంచెలు వాడేవారు, గ్రామాలలో ఇంకనూ వీటిని ఉపయోగిస్తున్నారు.
కండువా
కండువా లేదా ఉత్తరీయము పురుషుల పెద్దరికానికి, హుందా తనానికి చిహ్నంగా కుర్తా పై అలంకరించుకొనే ఒక వస్త్రము. సాధారణంగా ఇది పంచె, కుర్తా ఏ రంగులో ధరించబడ్డవో అదే రంగులోనే ఉంటుంది. పంచెకు ఉన్న అంచే దీనికి కూడా ఉంటుంది. దీనిని కుడి చేత్తో ఎడమ భుజం పై వేసుకొంటారు. ఎండ, శారీరక శ్రమవలన ఏర్పడే చిరు చెమటలను తుడుచుకొనటానికి, నీటితో శుభ్రపరచిన చేతుల తడి తుడుచుకోవటానికి (టవల్ వలె) దీనిని ఉపయోగిస్తారు. అధిక శ్రమతో కూడిన పనులను చేసే సమయంలో దీనిని భుజం పై నుండి తీసివేసి తలపాగా వలె కట్టుకొంటారు.
కండువా స్థానంలో కొందరు (అసాంప్రదాయికంగా) టవళ్ళను కూడా వాడతారు.
బనియను
బనియను లేదా బాడీ పురుషుల లోదుస్తులలో ఒకటి. ఇది చొక్కా లేదా కుర్తా లోపల వేసుకొంటారు. దీనిని మృదువుగా ఉండే నూలుతో చేస్తారు. దీనికి చేతులు ఉండ (కపోవ) టం ధరించిన వారి వ్యక్తిగత అభిరుచిని బట్టి ఉంటుంది. దీనికి జేబులు ఉండవు. ఎండా కాలంలో చెమట బారి నుండి చొక్కా, కుర్తాలని కాపాడటమే కాకుండా చలి కాలంలో అదనపు పొరగా ఏర్పడి వెచ్చదనాన్నిచ్చేందుకు కూడా ఉపయోగపడుతుంది.
ఇంట్లో ఉన్నప్పుడు, సాంప్రదాయికత అవసరం లేనప్పుడు, వేసవి కాలాలలో పురుషులు వీటిని అత్యధికంగా వాడతారు.
బృందావనం (2010 సినిమా)
శ్రీ వెంకటేశ్వర క్రియేషన్స్ పతాకంపై దిల్ రాజు నిర్మించిన చిత్రం బృందావనం. వంశీ పైడిపల్లి దర్శకత్వం వహించిన ఈ చిత్రంలో జూనియర్ ఎన్.టి.ఆర్., కాజల్ అగర్వాల్, సమంత ముఖ్యపాత్రలు పొషించారు. ఈ చిత్రానికి తమన్ సంగీతం అందించారు. ఈ చిత్రం ప్రపంచవ్యాప్తంగా అక్టోబరు 14, 2010 న విడుదలై ఘనవిజయాన్ని సాధించింది.
కృష్ణ అలియాస్ క్రిష్ (జూనియర్ ఎన్.టి.ఆర్.) సిటీలోని పెద్ద కోటీశ్వరుడు (ముఖేష్ ఋషి) కొడుకు. ఖాలీగా ఉన్నప్పుడు ప్రెండ్స్ కి ప్రేమ పెళ్ళిళ్లు గట్రా చేస్తూ హ్యాపీగా బ్రతికేస్తున్న అతనికో గర్ల్ ప్రెండ్ ఇందు (సమంత). ఇక ఇందు కో క్లోజ్ ప్రెండ్ భూమి (కాజల్ అగర్వాల్). భూమికో సమస్య వస్తుంది. చదువుకుంటున్న ఆమెకు బావ (అజయ్) తో తండ్రి భానుప్రసాద్ (ప్రకాష్ రాజ్) ఇష్టంలేని పెళ్ళిని ఫిక్స్ చేస్తాడు. తండ్రికి ఎదురు చెప్పలేని ఆమె ఆ పెళ్ళిని తప్పించుకోవటానికి తన తాత దుర్గా ప్రసాద్ (కోట శ్రీనివాసరావు) సలహాతో తనకో బోయ్ ప్రెండ్ ఉన్నాడని అబద్దమాడుతుంది. దాంతో ఆమె తండ్రి ఆ బోయ్ ప్రెండ్ ని ఇంటికి రప్పించు అంటాడు. దాంతో ఆమె తన స్నేహితురాలు ఇందుని సంప్రదిస్తే..ఆమె తన బోయ్ ప్రెండ్ కృష్ణని ..భూమికి బోయ్ ప్రెండ్ గా వెళ్ళమని పురమాయిస్తుంది.
తన ప్రియురాలు మాట జవదాటలేని కృష్ణ ..భూమి ఉన్న పల్లెకు భయిలు దేరి వెళతాడు. అక్కడ భూమిదో పెద్ద కుటుంబం. అందుకు తగ్గట్లే కుటుంబ తగాదాలు. అక్కడికి వెళ్లిన క్రిష్...తన తెలివితో ఆమె తండ్రికీ, బాబాయ్ శివప్రసాద్ (శ్రీహరి) కీ ఉన్న తగువుని పరిష్కరించి, కలుపుతాడు. దాంతో ఇంప్రెస్ అయిన భూమి తండ్రి ...నా అల్లుడు నువ్వే అని క్రిష్ ని ప్రకటిస్తాడు. మరో ప్రక్క భూమి కూడా క్రిష్ తో ప్రేమలో పడిపోతుంది. ఈ లోగా ఇందు రంగంలోకి దిగుతుంది. ఇంతకీ ఆమె ఎవరు...ఆమెకూ ఆ ఇంటికీ ఉన్న సంబంధం ఏమిటీ... వీళ్ళద్దరి మధ్య ఇరుక్కుపోయిన క్రిష్ ఎలా భయిటపడ్డాడనేది తెరపై చూడాల్సిందే.
సీమ తంగేడు
సీమ తంగేడును అవిచిచెట్టు, మెట్టతామర, సీమ అవిసె, తంటెము అని కూడా అంటారు. దీని వృక్ష శాస్త్రీయనామం సెన్నా అలటా (Senna alata), దీనిని ఆంగ్లంలో కాండిల్ బుష్ (Candle Bush) అంటారు. ఇది ముఖ్యమైన ఔషధ వృక్షం, అలాగే Caesalpinioideae ఉపకుటుంబంలోని పుష్పించే మొక్కలకు చెందిన అలంకార మొక్క. ఈ చెట్టు యొక్క పువ్వులు తంగేడు చెట్టు పువ్వులను పోలి ఉండుట వలన సీమ తంగేడుగా ప్రసిద్ధి చెందింది. ఈ చెట్టును ఇంకా ఎంప్రెస్ కాండిల్ ప్లాంట్ (సామ్రాజ్ఞి కాండిల్ మొక్క), రింగ్వార్మ్ ట్రీ (తామరవ్యాధి చెట్టు) అని కూడా అంటారు. సెన్నా యొక్క ఒక అద్భుతమైన జాతి ఇది, కొన్నిసార్లు దానియొక్క సొంత ప్రజాతి Herpeticaగా వేరు చేయబడింది. సీమ తంగేడు మెక్సికో ప్రాంతానికి చెందినది, మరియు విభిన్న ప్రాంతాలలో కనుగొనబడింది. ఉష్ణ ప్రదేశాలలో ఇవి సముద్ర మట్టానికి 1200 మీటర్ల ఎత్తులో పెరుగుతాయి. ఆస్ట్రోనేషియాలో ఇది ఒక ఆక్రమిత జాతి. శ్రీలంక సాంప్రదాయ వైద్య ప్రక్రియలో దీనిని ఒక మూలపదార్థముగా (ముఖ్య మూలికగా) ఉపయోగిస్తారు. ఈ చెట్టు 3 నుంచి 4 మీటర్ల పొడవు ఉంటుంది. (The shrub stands 3–4 m tall, with leaves 50–80 cm long.) ఈ చెట్టు యొక్క పుష్పగుచ్ఛాలు పసుపు రంగులో ఉండి, పసుపు కొవ్వొత్తి వలె ఆకర్షంగా ఉంటాయి. ఈ చెట్టు యొక్క కాయలు చక్కగా, సరళంగా 25 సెంటీమీటర్ల పొడవు వరకు ఉంటాయి. ఈ చెట్టు యొక్క విత్తనాలు నీటి ద్వారా లేక జంతువుల చేత వివిధ ప్రదేశాలకు చేరి మొక్కలుగా పెరుగుతాయి. వీటి ఆకులు దగ్గరగా చూసినప్పుడు ముదురువిగా కనబడతాయి.
సెన్నా
తంగేడు
సీమ రేల - దీనిని కూడా సీమ తంగేడు అని పిలుస్తారు, అయితే ఇది ఎరుపు రంగు పువ్వులతో ప్రత్యేకంగా ఉంటుంది.
కె. వి. కృష్ణకుమారి
కె. వి. కృష్ణకుమారి తెలుగు రచయిత్రి, సాహితీవేత్త, గైనకాలజిస్టు. ఆమె "కృష్ణక్క" గా సుప్రసిద్ధురాలు. ఆమె తన తండ్రి గారి పేరు మీద ఒక చారిటబుల్ ట్రస్ట్ ఏర్పాటు చేసి ఎన్నో సేవలని ఎంతో మందికి అందిస్తున్నది.
ఆమె తెనాలి లో కాజా వెంకట జగన్నాథరావు, సత్యవతి దంపతులకు జన్మించింది. కృష్ణక్క కు ముగ్గురు తమ్ముళ్ళు నలుగురు చెల్లెళ్ళు అందరు ఉన్నత స్థానములో సెటిల్ అయ్యారు. కృష్ణక్క ప్రాథమిక, మాధ్యమిక, ఉన్నత విద్యవరకు తెనాలి లోనే అభ్యసించింది. కాకినాడ రంగరాయ మెడికల్ కాలేజీలో వైద్యవిద్యను (ఎం.బి.బి.ఎస్) అభ్యసించింది. ఆమె హైదరాబాదులో నివాసం ఉంటున్నది. ఆమె వృత్తి మెడికల్ ప్రాక్టీషనర్ అయినా ప్రవృత్తి మాత్రం రచనా వ్యాసంగమే. ఆమె 'రమ్యకథా కవయిత్రి' గా పేరు పొందినది. ఆమె తన పది సంవత్సరాల వయసులో 'భలే పెళ్ళి' నాటకంతో రచనా వ్యాసాంగం ప్రారంభించింది.
మానసిక స్థైర్యం కోల్పో యిన వారికి కృష్ణక్క సలహాలు, సూచనలు ఎందరికో మార్గదర్శనమయ్యాయి.
కృష్ణకుమారి తన పదేళ్ళ వయసులో తెనాలి బ్రాంచి హైస్కూల్లో చదువుతున్న సమయంలో విద్యార్థుల ప్రదర్శన కోసం 'భలే పెళ్ళి' నాటకం రాసింది. 1970 ప్రాంతంలో ప్రముఖ మాసపత్రిక ‘మహిళ’ తిరుపతి నుండి వెలువడేది. రాయలసీమ సేవా సమితి సెక్రెటరీ డా. మునిరత్నం నాయుడుగారు, పద్మారత్నంగారూ, ఆ పత్రికకు సారథ్యం వహించేవారు. ఆ పత్రికలో యద్దనపూడి సులోచనారాణి తో కలసి పోటాపోటీగా సీరియల్స్‌ వ్రాసేదామె. ‘కృష్ణక్క సలహాలు’ అనే శీర్షిక ద్వారా పాఠకులకు ఆమెను పరిచయం చేసింది ఆ పత్రికే. దాదాపు నలభై సంవత్సరాల పాటుగా వివిధ ప్రముఖ పత్రికలలో, ‘కృష్ణక్క సలహాలు’ శీర్షికను నిర్వహిస్తూ కృష్ణక్కగా లక్షలాది మంది హృదయాలలో స్దిరస్థానం సొంతం చేసుకున్నదామె.
సమాజ హితమే తన హితంగా భావించే కృష్ణకుమారి ఐదు దశాబ్దాలకు పైగా రచయిత్రిగా చిరస్మరణీయమైన గ్రంధాలు వెలువరించింది. నవలా రచయిత్రిగానే కాకుండా జీవిత కథలను అందించడంలో కూడా ఆమె సిద్ధహస్తురాలు. డాక్టర్ అక్కినేని నాగేశ్వర రావుకు ఆత్మీయురాలు, కుటుంబ సభ్యురాలు. ఆయన అంతరంగాన్ని ఆవిష్కరిస్తూ కృష్ణకుమారి రాసిన “మనిషిలో మనీషి” అన్న గ్రంథం ఇప్పటికీ బహుళ ప్రజాదరణ పొందింది. అలాగే పుట్టపర్తి సాయిబాబా మీద రాసినటువంటి “అద్వైతామృత వర్షిణి” అన్న గ్రంథం కూడా భక్తులు అమితంగా ఇష్టపడతారు.
ఇప్పటిదాకా వైద్యరంగంలో తెనాలి గవర్నమెంట్ హాస్పిటల్ లోను,గుంటూరు గవర్నమెంట్ జనరల్ హాస్పిటల్ లోను, హైదరాబాద్ కింగ్ కోటి గవర్నమెంట్ జనరల్ హాస్పిటల్ లోను ప్రభుత్వ వైద్యురాలిగా సేవలు అందించి పదవి విరమణ చేసారు. ఆధ్యాత్మిక పరంగా, ఆదేశాత్మకంగా 60కి పైగా నవలలు వ్రాసింది. “సహిత జావిత వజ్రోత్సవ” వేడుకలను అభిమానులు జరుపుకున్నారు. భగవాన్ సత్యసాయి బాబా కృష్ణక్క త్యాగ నిరతికి మెచ్చి “ఓంకార” పతకమున్నసువర్ణమాలను స్వయంగా మెడలో అలంకరించారు. అతని ఆదేశాలనుసారం అద్వైతామృత వర్షిణి, ‘భద్రాకళ్యాణం’ ప్రబంధ గ్రంధం వ్రాసింది.
"ఆరోగ్యప్రదాయి శ్రీ సత్యసాయి" అనే ఆధ్యాత్మిక శీర్షిక దాదాపు 40 నెలలపాటు ధారావాహికముగా సనాతన సారథి లో వెలువడింది. ఇది గ్రంధ రూపములో రాబోతుంది. అలాగే శ్రీవాణి ఆధ్యాత్మిక మాసపత్రిక లో "భగవాన్ ఉవాచ" అనే ఆధ్యాత్మిక శీర్షిక ఎన్నో సంవత్సరాలు వెలువడింది.
ఆమెకు దేశభక్త కొండా వెంకటప్పయ్య పంతులుగారు, మాజీ రాష్ట్రపతి వి.వి.గిరి రక్త సంభంధీకులైన దగ్గర బంధువులు. మెడిసిన్ లో, కుటుంబపరంగా, కొండా వెంకటప్పయ్య గారి మెరిట్, స్కాలర్షిప్ ను అందుకున్నది. మాజీ ముఖ్యమంత్రి టంగుటూరి ప్రకాశం పంతులు గారు కృష్ణకుమారి కుటుంబానికి అత్యంత ఆత్మీయులు. భారత మాజీ రాష్ట్రపతి నీలం సంజీవరెడ్డి గారి అభిమాన పుత్రికగా మరియు డాక్టర్ అక్కినేని నాగేశ్వరరావు గారి ఇంటి ఆడపడుచుగా సుప్రసిద్దురాలు.
కృష్ణక్క గారి పదవులు
అనచండ్ర
అనచండ్ర చెట్టు యొక్క వృక్ష శాస్త్రీయ నామం అకాసియా ఫెర్రుజినియా. అనచండ్ర ఫాబేసి కుటుంబంలో పప్పుదినుసులకు (legume) చెందిన ఒక జాతి. ఇది శ్రీలంకలో కనుగొనబడింది. అనచండ్రను అనసండ్ర, ఇనుప తుమ్మ అని కూడా అంటారు. అనచండ్ర సాధారణంగా చిన్న , కరువు నిరోధక, ఆకు రాల్చే వృక్షం. ఇది సాధారణంగా 12 మీటర్ల కంటే ఎత్తు పెరగదు. ఇది సాధారణంగా చాలా అరుదుగా 2 నుంచి 3 మీటర్ల కన్నా ఎక్కువగా తిన్నని మానును కలిగి ఉంటుంది. ఈ చెట్టు యొక్క కొమ్మలు శంఖమును పోలిన ముళ్ళతో కూడి సన్నగా ఉంటాయి. రెమ్మలు కణుపుల వద్ద గజిబిజిగా ఆకుపచ్చ లేదా ఎరుపు రంగులో ఉంటాయి. ప్రధాన వేర్లు పొడవుగా, సన్నగా, కూచిగా (శంఖాకారంగా), తీగలుగా పసుపు వర్ణం నుంచి గోధుమ వర్ణంలో ఉంటాయి. ఆకులు ద్వంద్వ సమ్మేళనంగా మార్చిమార్చి ఏర్పడి ఉంటాయి. ముళ్ళు జంటగా కొద్దిగా వంకర తిరిగి ఉంటాయి. సాధారణ ఆకు కాడ 7 నుంచి 15 సెంటీమీటర్ల పొడవు ఉంటుంది. సైడ్ స్ట్లాక్స్ 4 నుంచి 6 జతలు ఉంటాయి, లీఫ్ లెట్స్ 15 నుంచి 30 జతలు ఉంటాయి, ఇవి బూడిదరంగు నుంచి గ్లాకౌస్ రంగు (నీలం-బూడిద లేదా ఆకుపచ్చ రంగు)లో ఉంటాయి, వీటి సరళ పొడవు 0.6 నుంచి 1.25 సెంటీమీటర్లు.
రాజపుత్రులు
రాజ్పుట్స్ (రాజ్ పుట్స్ ) అనగా ఉత్తర, పశ్చిమ, మధ్య భారతదేశం మరియు పాకిస్థాన్ లో నివసించే హిందూ తెగలు. వీరు 6 నుండి 12 వ శతాబ్దం వరకూ రాజ్యాలు పాలించడంలో ప్రఖ్యాతి గాంచారు. వీరు రాజస్థాన్ మరియు సౌరాష్ట్ర (సూరత్) ప్రాంతాలను పాలించారు. వీరి జనాభా ఇప్పటికీ రాజస్థాన్, సూరత్, ఉత్తర ప్రదేశ్, హిమాచల్ ప్రదేశ్, హర్యానా, జమ్మూ, పంజాబ్, మధ్య ప్రదేశ్, మరియు బీహర్ లో కనిపిస్తారు. వీరు జన్మతః శూద్రులుగా చెప్తుంటారు. వీరు సూర్య, చంద్ర, అగ్ని వంశాలకు చెందినవారిగా చెప్తారు. రాజ్పుట్స్ అనగా తెలుగులో రాజపుత్రులు అని అనడం కద్దు.
రచయితలైన ఎం.ఎస్ నారావనె మరియూ వి.పి మాలిక్ ప్రకారము 6వ శతాబ్దం వరకూ రాజ్పుట్ అనే పదం వాడబడలేదు. ఒక సిద్ధాంతం ప్రకారం గుప్తుల సామ్రాజ్యం పతనమైనప్పుడు తెల్ల హూణులు మరియు గుజ్జారులు కలిసికట్టుగా ఏర్పడిన తెగ. మరియూ ఇందులో బుందెలాలు, ఖండేలులు, రాథోడ్ తెగలు కలిశాయి.
9వ శతాబ్దం ఆరంభంనుండి రాజ్పుట్ సామ్రాజ్యాలు ఉత్తర భారత దేశాంలో చాలవరకూ ఆక్రమించాయి, కాని చాలా సామ్రాజ్యాలకు ముస్లిం రాజులు ప్రధాన శత్రువులుగా ఉండేవారు. పంజాబును మరియు గంగా నది ఒడ్డుని ముస్లిములు ఆక్రమించిన తర్వాత కూడా మధ్య భారత దేశంలో రాజ్పుట్స్ తమ స్వాతంత్ర్యతను నిలబెట్టుకున్నారు. ఆ తర్వాత ఖిల్జీ సామ్రాజ్యానికి చెందిన అల్లాఉద్దీన్ ఖిల్జీ తూర్పు రాజస్థాన్లో చిత్తూరుగర్ మరియు రంతంభూర్ కోటలను ఆక్రమించారు.
1817-1818 లో ఆంగ్లో మరాఠాల యుద్ధం తర్వాత రాజపుటానా (రాజస్థాన్) లో అన్ని సామ్రాజ్యాలు బ్రిటీషు వారికి సామంతులైయ్యారు. బ్రిటీషువారి కాలంలో మరో మూడు సంష్తానాలు ఏర్పడ్డాయి. అవి ఏమనగా టాంక్, జలావర్, మైరియు ధోల్పుర్.
రాజ్పుట్స్ కి కాస్యప, శేఘూఋఊ, కౌండిన్య, భరధ్వాజ, గౌతమ, వశిష్ట, వత్స, కౌశిక (విశ్వామిత్ర), ఆత్రి, భార్గవ వంటి గోత్రాలు ఉన్నాయి. ఇందులో కాస్యప, కౌండిన్య మరియు వశిష్ట గోత్రములు ఆంధ్ర క్షత్రియులకు కూడా ఉన్నాయి. రాజ పుత్రులకు కూడా ఆంధ్ర క్షత్రియుల మాదిరిగా స్వగోత్రీకుల మధ్య వివాహాలు నిషేధం.
దేశవ్యాప్తంగా క్షత్రియ కులాలకు చెందిన విద్యార్థులు, పేదలు, వృద్దులు కోసం రాజ్పుట్ అసోసియేషన్ ఆఫ్ నార్త్ అమెరికా (RANA), రాజ్పుట్ ఫేడరేషన్ వంటివి ఎన్నో ఎర్పడ్డాయి. దక్షిణ దేశపు అంధ్ర రాజులు (ఆంధ్ర క్షత్రియులు) మరియు రాజ్పుట్స్ కలిసికట్టుగా ఏర్పడిన అఖిల భారత క్షత్రియ సంఘానికి (All India Kshatriya Federation - AKIF) సూర్యవంశ రాజ్పుట్ వంశానికి చెందిన నరేంద్ర సింగ్ రాజావత్ గారు అధ్యక్షుడిగా వ్యవహరిస్తున్నారు.
దొంగోడు - 2003 సినిమా
దొంగోడు తెలుగులో 2003 లో రవితేజ కథానాయకుడిగా విడుదలైన సినిమా ఈ సినిమా మళయాళం సినిమా మీసమాధవన్ కు రీమేక్ .
కుందకుందాచార్యుడు
కుందకుందాచార్యుడు తెలుగు వాడు.
ఆంధ్రప్రదేశ్ రాష్ట్రం, అనంతపురం జిల్లా గుంతకల్లుకు 4 మైళ్ల దూరాన కొనకొండ్ల అనే పల్లె ఉంది.
ఈ కొనకొండ్ల కే ఒకప్పుడు కొండకుంద అనే పేరు ఉండేది...
సుమారు రెండువేల సంవత్సరాలకు పూర్వమే ఆ ఊళ్లో ఎల్లయ్య (ఏలయ్య) అనే మహనీయుడు 
జైనమతాన్ని తీసుకుని పద్మనంది (పద్మనంది భట్టారకుడు) అనే కొత్తపేరుతో దానికి సమీపానే గల కొండపైన నివసించేవాడని అక్కడి శాసనాలుబట్టి తెలుస్తుంది. .ఈయన జైనమత సాంప్రదాయంలో కుందకుందాచార్యునిగా సుప్రసిద్ధుడు..
కొనకొండ్ల గ్రామవాసి కనుక ఆ ఊరిపేరుమీదుగనే ఈయనను కొండకుందాచార్యుడు లేదా కుందకుందాచార్యుడు అన్నారు. 
ప్రాచీన జైన సంప్రదాయాల్లో కొండకుందాన్వయం ఒకటి.
ఈయనకు గల ఇతరపేర్లు : వక్రగ్రీవుడు (ఈయనకు మెడకొంచెం వంకరగా ఉండేదట), గ్రద్ద పింఛుడు (గద్ద ఈకలపింఛాన్ని చేతపట్టుకుని ఉండేవాడు), ఏలాచార్యుడు.
క్రీస్తుపూర్వం 40 ప్రాంతంలో పుట్టినాడని, క్రీ.శ. 44 లో కైవల్యం పొందినట్టుగా చెప్తారు. అంటే సుమారు 85 ఏండ్లు జీవించినట్టుగా తెలుస్తున్నది.
దేశం నలుమూలలా జైనాన్ని ప్రచారం చేశాడు. ఈయన శిష్యుల్లో ముఖ్యులు: బలాక పింఛుడు, కుందకీర్తి, సామంతభద్రులు.
కుందకుందాచార్యుడు మహాపండితుడు. సమయాచారం, ప్రవచనసారం, పంచాస్తికాయసారం అనే సారత్రయ గ్రంథాలను, నయమసారమనే 8 గ్రంథాల సంకలనాన్ని, రయనసారం, అష్టసాహుడు, బరసానువాకం, దశభక్తి, మూలాచారం అనే గ్రంథాలను రచించాడు. వీటిలో మూలాచారం జైన సాంప్రదాయంలో అత్యంత ప్రాచీన ప్రామాణిక గ్రంథం.
కుందకుందాచార్యుడిని జైనులకు గురుపీఠంగా చెప్తారు.ఆయన శిష్యపరంపర తమది కుందకుందాన్వయమని ఎంతో గర్వంగా చెప్పుకునేవారు. 
ఈనాటికీ ఈయన పేరును జైనులు స్మరిస్తారు. అన్ని జైనసభలలోనూ ప్రారంభంలో చదివే మంగళా శాసనంలోఆయన పేరు కనపడుతుంది.
మహావీరుడు, గౌతములతో పాటు ఒక్క కుందకుందార్యుణ్ణే స్మరిస్తూ స్తుతిస్తారు.
కొనకొండ్లను కొండకుందేయ తీర్థం అని కూడా అంటారు..
మూలసంఘానికి అధ్యక్షత వహించిన ఆచార్యులలో భద్రబాహుని అనంతరం నాలుగవ ఆచార్యుడు కొండకుంద...
52 సంవత్సరాలు ఆచార్య పదవినలంకరించినట్లు జైన సాంప్రదాయం తెలుపుతున్నది.
ఈయన బలాత్కార గణాన్ని, సరస్వతీగచ్ఛ (వక్రగచ్ఛ) లను స్థాపించారు..
కుందకుందాచార్యుని ఇతర శిష్యులు ఆంధ్రదేశంలోని పలు చోట్లలో మూలసంఘ శాఖలు విస్తరింపజేశారు.
తాగుబోతు రమేశ్
తాగుబోతు రమేశ్ గా పేరు పొందిన రమేష్ రామిళ్ళ ప్రముఖ తెలుగు సినీ హాస్యనటుడు. పలు తెలుగు చిత్రాలలో నటించాడు.
ఇతని అసలుపేరు రమేశ్ రామిళ్ళ. కరీంనగర్ జిల్లా లోని గోదావరిఖనిలో జన్మించాడు. తండ్రి సింగరేణి గనులలో కార్మికుడు. తల్లి గృహిణి. బాల్యం నుండి తాగుబోతులను బాగా గమనించి వారిలాగే నటిస్తూ అందరినీ నవ్వించసాగాడు.
2006లో అక్కినేని ఫిలిం ఇన్‍స్టిట్యూట్ నుండి నటనలో పట్టా పుచ్చుకున్నాడు. తర్వాత సుకుమార్ దర్శకత్వంలోని జగడం చిత్రంలో చిన్నపాత్ర చేశాడు.
డోరేమాన్
డోరేమాన్ ప్రపంచ ప్రసిద్ధి చెందిన వ్యంగ్య చిత్రము ( కార్టూన్) . ఇతని పాత్ర ప్రధానంగా సాగే ధారావాహికలు (సీరియల్స్) చిన్నపిల్లల హృదయాలను చూరగొంటున్నాయి. మనదేశంలో హంగామా టీవీలో ఈ ధారావాహిక ప్రసారమౌతుంది.